text:
Høvuðsvenjarin fyri amerikanska landsliðið ávarar nú um kosttilskotið Jack3d, sum hann sigur seg vita at amerikanskir landsliðssvimjarar taka, hóast tað inniheldur evnið 1, 3 Dimethylamylamine, ið vil viðføra at tey verða testað positiv, um tey verða dopingtestað.
Hetta eru ógvuliga løgin tíðindi úr USA, við tað at tey eru so offisiell, og tó so svart og pá hvítt bæði útpeika eitt kosttilskot sum ‘doping’, og staðfesta at tey vita um nýtslu av hesum evni. Vit uttanfyri USA kunnu spyrja okkum sjálvi, hví tey ikki bara drøna út og testa allan bandan, til at lúka út hesa doping sum tey opinbart vita um, heldur enn bara at seta kikaran fyri blinda eygað og ávara.
The National Team has had some recent serious challenges with drug testing. We are aware that some athletes have been taking a supplement known as Jack3d. This supplement contains an ingredient called 1, 3 Dimethylamylamine (Geranium [stem]). This ingredient will cause you to test POSITIVE in competition!
Tey ávara gott nokk um at tey skjótt fara at testa væl og virðiliga fyri hesum evni, og at positiv test vil viðføra útilokilsi frá OL í London í 2012. Altso umleið hesi boð: ‘Haldi uppat við tykkara doping, so at tit eru rein til tá ið vit fara at testa’.
Please know that the National Team Division has been and will be target testing any athlete that we believe has a chance to represent the USA in International competition. This is done to prevent the TRAGEDY that occurred at the 2008 Olympic Trials from a positive test. You will be tested. Testing positive will most likely result in a two-year ban and a suspension from the next Olympics in London.
Spurningurin sum vit kunnu seta okkum, er um doping bara er nakað sum ikki skal kunna staðfestast á degnum tá ið testað verður, ella um langtíðarárinini eisini eru forkastilig. Altjóða dopingsambandið WADA er rættiliga greitt hesum viðvíkjandi, at tú verður straffaður líka hart fyri at royna at káva útyvir doping við evnum sum reinsa kroppin fyri dopinevni, sum um tey staðfesta sjálva dopingina.
Persónliga havi eg tað soleiðis, at eg ivist í um sjálv 2 ára karantena er nóg mikið, til at ein íðkari ikki longur hevur fyrimun av teirri doping sum hann einaferð útsetti seg fyri. Tað kann jú hugsast at dopingin hjálpir íðkaranum upp á eitt hægri niveau, sum tað so lættari ber til at halda bæði fysiskt og mentalt, enn um man skal náa tað uttan doping. Eitt sindur sum at tú lættari kanst klára til dømis at gera kropslyftingar, um onkur í fyrstini lyftir eitt sindur við. Og spurningurin er tí, um tað er nakað veruligt virði í hesum síðsta sum Schubert skrivar:
USA Swimming is the BEST swimming nation in the world. It is up to YOU to keep it the cleanest!
Fyristillið tykkum reaktiónina frá USA, um tað var Kina sum leysgav eitt sovorðið skriv, frá sínum høvuðsvenjara.
Lesið skrivið frá Mark E. Schubert her á SwimmingWorld Magazine.


c: text/html

text:
Flagg Sambandsríkið Amerika
USA hevur sítt egna flagg, sum verður nevnt Stars And Stripes. Á amerikanska flagginum eru 50 stjørnur, ein til hvørt ríki, og reyðu og hvítu rendurnar eru til minnis um tey 13 ríkini, ið stovnaðu USA. Í fyrsta amerikanska flagginum vóru 13 stjørnur og 13 strípur. Upprunaliga vóru 13 státir í 1776. Tað er ólógligt í USA at lata flaggið nerta við jørðina ella at vinda tað á stong í vánaligum veðri. Flaggið má altíð verða viðfarið við virðing. Skúlabørn í Amerika skulu svørja, at tey eru trúgv ímóti hesum stykkinum av toyi hvønn morgun. Betsy Ross er seymikona, sum sambært søgnini teknaði fyrstu skitsuna til amerikanska flaggi í 1770-unum.
Hygg eisini at[rætta | rætta wikitekst]
- USA.

robotstxt: allowed

filter: keep


text:
Børn spæla fyri børnum á dramaverkstaðnum. Næmingar á Dramaverkstaðnum venja í løtuni Leikaløtuna 2017 fyri fullum seglum. Tey eru 30 børn og ung, sum venja til hesa jólasýning.
Emil Hermansen hevur skrivað greinina,
Leikaløtan hevur verið fastur táttur í desember mánaða í nógv ár. Og støða verður tikin til, um sýnigar skulu vera ella ikki á hvørjum ári.
Á heysti 1997 fekk Hjørdis Johansen hugskotið at byrja Dramaverkstaðið í gamla snikkara- og orgulverkstaðnum hjá pápanum Verland Johansen. Tað gekk einans eitt ár, til klárt var at byrja í januar 1998.
Ein partur av arbeiðsleistinum á Dramaverkstaðnum er, at stórur dentur verður lagdur á at menna næmingarnar við at viðurkenna teirra spontanitet, og soleiðis styrkja teirra sjálvsvirðing, sjálvsálit og samstarv við onnur menniskju.
Grundhugsanin er, at næmingarnir læra at seta orð á egnar kenslur og at hoyra um kenslurnar hjá øðrum. Í ár verður so høvi at síggja, hvat hesi ungu hava fingið burturúr.
Leikaløtan verður sýnd á Dramaverkstaðnum á Nabb, og sýningarnar verða hildnar hvønn dag í níggju dagar frá mánadegi 4. des til týsdag 12. des. Atgongumerki kunnu keypast í forsølu í Kunningarstovuni ella á staðnum ein tíma undan sýning.


text:
- Tíðindi, mentan og ítróttur
Kennir seg illa viðfarnan og gevst á landsliðnum
Tað hevur vakt ans millum týskar politikarar, at fótbóltsspælarin Mezut Özil hevur boðað frá, at hann gevst á týska landsliðinum.
Tað er eitt ávaringartekin, tá ið ein kendur fótbóltsleikari kennir seg sum offur fyri rasismu. Tað sigur týski løgmálaráðharrin, Katarina Barley, eftir at týski fótbóltsleikarin Mesut Özil hevur boðað frá, at hann ikki ætlar at spæla við týska landsliðnum aftur.
Tað skrivar dr.dk.
Mesut Özil skrivar á Twitter, at hann kennir seg illa viðfarnan av týska fótbóltssambandinum millum annað orsaka av vánaliga úrslitinum hjá týska landsliðnum í HM endakappingini.
Tað vakti ans, tá ið Özil, saman við einum øðrum týskum fótbóltsleikara við turkiskum uppruna, hitti turkiska forsetan Recep Erdogan í London undan turkiska forsetavalinum. Fundurin millum turkiska forsetan og fótbóltsleikararnar varð fyri nógvum atfinningum, millum annað frá týskum politikarum og týska fótbóltssambandinum. Forsetin í týska fótbóltssambandinum, Reinhard Grindel, ákærdi leikararnar fyri at lata seg misnýta til politiskan fyrimun fyri Erdogan.
Hetta hevur nú fingið Özil at taka seg úr týskum landsliðsfótbólti.
- Eg verið sæddur sum týskari, tá ið vit vinna, og sum turkur, tá ið vit tapa. Liðfelagar mínir við polskum uppruna fáa ikki somu viðferð. Er tað tí, at eg havi turkiskan uppruna? Tí eg eri muslimur? Rasisma kann ongantíð góðtakast, skrivar hann.
Sambært Katarinu Barley, løgmálaráðharra, er tað ein álvarslig støða, tá ið ein, sum hevur klárað seg so væl sum Özil, kennir seg óynsktan í Týsklandi og ikki kennir seg umboðaðan av politisku skipanini ella týska fótbóltssambandinum.
Týska fótbóltssambandið harmast um avgerðina, men vísir aftur, at Mesut Özil hevur fingið rasistiska viðferð.
Sí eisini


text:
Við heimild í løgtingslóg nr. 13 frá 21. mai 1954 seinast broytt við løgtingslóg nr. 13 frá 18. mars 2013, verður við hesum boðað frá, at Vágs býráð á fundi 12. oktober. 2018 hevur samtykt at broyta byggisamtyktina fyri Vágs kommunu galdandi fyri økið í sunnanfyri Núpin millum Rygsgjógv inn móti Ónavík, matr. nr. 623a, 40, 364b, 303a, 601, 303a, 129d, 378a, og 558b Vágur.
Upprunin til málið:
- Økið verður lagt av sum D4 Havna- og ídnaðarøki, ætlað til virkir, ið fáast við aling, fiskaframleiðslu og annað har tilhoyrandi virksemi.
Lýsing av málinum – samandráttur:
- Í sambandi við ætlanir at loyva bygging av virkjum, ið fáast við aling og fiskaframleiðslu, skal byggisamtyktin fyri økið broytast og staðfestast sum verandi D4 Havna- og ídnaðarøki.
- Økið liggur sum er uttangarðs, og er ikki fevnt av býarskipan og byggisamtyktum fyri Vágs Kommunu.
Serligar ásetingar fyri D4 Havna- og ídnaðarøki í almennu byggisamtyktini fyri Vágs Kommunu verða:
- Økið verður avlagt til Havna- og ídnaðarøki og til virkir sum hava við við aling, fiskaframleiðslu og annað har tilhoyrandi virksemi
- Bygningar mugu ikki vera hægri enn 12m til yvirgrindina og 15m til mønuna, mátað frá miðaljørildini (miðal við húsahornini), og byggjast kann bert sambært byggiætlan, sum býráðið og møguligir aðrir myndugleikar hava góðkent, frammanundan.
- Byggjast kann eftir tørvi á økinum: Virkisbygningar, handverksverkstøð, smiðjur, goymslur, pakkhús, elverk, bingjupláss og annað.
- Til bygningar, sum lúka tey ásettu krøvini og sum bygdir verða á økinum, skal ávíst øki leggjast av til parkeringspláss. Økið skal í hvørjum einstøkum føri verða góðkent av byggivaldinum, soleiðis at farið verður eftir, hvør nýtslan er, tali á starvsfólki og tørvi hjá viðskiftafólki at seta bilin frá sær og tílíkt.
Broytingin í byggisamtyktini er til skjals á Býráðsskrivstovuni í Vági í upplatingartíðini í tíðarskeiðinum frá 12. oktober 2018 til 5. november 2018. og á heimasíðuni www.vagur.fo
Møgulig mótmæli og/ella broytingaruppskot skulu verða býráðnum í hendi í seinasta lagi 26. november 2018.
Vágur hin 12. Oktober 2018
Kort yvir økið: (Økið har broytingin verður er litað)
Størri kort: her


text:
Fólkatalið var 51.060 tann 1. august. Tað vaks við 815 fólkum ella 1,6% í 12-mánaðar skeiðinum 1. septembur 2017 – 1. septembur 2018. Tað kemur av einum burðaravlopi á 257 og nettotilflyting á 558. Samanborið við undanfarna 12-mánaðarskeiðið er burðaravlopið 10 minni, men tað er meir enn uppvigað av, at nettotilflytingin er 122 størri.
Serliga stórur vøkstur var í juli við 222 fólkum, men 194 fóru burturavaftur í fráflytimánaðinum august.
Høvuðsøkini: Eysturoy og Tórshavnarøkið veksa skjótast – Suðuroy minkar framvegis
Landafrøðiliga var munandi fólkavøkstur í øllum sýslum uttan Sandoyar og Suðuroyar. Lutfalsliga var størsti vøksturin í Eysturoyar sýslu við 2,4% (harav serliga í Nes og Sjóvar kommunum).
Umleið líka stórur vøkstur lutfalsliga var í Tórshavnarøkinum við 2,2%, og her var eisini nógv størsti vøksturin í tali við 416 fólkum. Hetta er meir enn helvtin av fólkavøkstrinum fyri alt landið.
Síðani eru Norðoya sýsla við 1,5% og Streymoyar sýsla uttan høvuðsstaðin og Vága sýsla hvør við 1,0%.
Í Sandoyar sýslu er ein lítil vøkstur við 7 fólkum ella 0,6%.
Í Suðuroyar sýslu er ein munandi minking við 42 fólkum ella 0,9%.


text:
Rætturin á Marshall Oyggjunum, har DHT Holdings hevur heimstað, hevur víst stevningini hjá Frontline ímóti DHT Holdings og BW Group aftur. Sostatt rennir felagið hjá Fredriksen, Frontline, aftur pannuna ímóti múrinum í royndini at steðga avtaluni hjá DHT og BW
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Orð: Nikolaj Frederik Severin Grundtvig
Lag: Christoph Ernst Friedrich Weyse
Týtt: Mikkjal á Ryggi
1. Hin signaða dag vit síggja fró
úr havinum upp at stíga,
hann hækkast á himli, og hvør tjóð
seg gleðir við ljósið blíða;
tað kennist á okkum, ljósins børn,
at náttin man burtur glíða.
2. Hin sælasta stund, hin miðja nátt,
tá Krist seg í heim læt bera,
tá klárnaði upp í eystri hátt,
so gylt mundi glæman vera;
tá ljósið upp rann, sum jarðarknøtt
skal glitrandi bjartan gera.
3. Um livandi varð hvør urt í verð
og kundi við tungum røða,
tær orkaðu ei Guðs náðar gerð
nóg virðisligt út at kvøða,
tí ævigt nú skínur lívsins ljós,
sum sjúkastu sál kann grøða.
4. So takka vit Guði hjartans glað
sum fuglur á ljósum degi,
tí hann okkum gav tann gylta dag
og vakti upp lív við megi,
hin signaða dag í Jesu navn,
sum gevur Guðs børnum gleði.
5. Nú signaður dagur góður líð
við geislandi sólarspæli,
hvør løta til Harrans heiður glíð
sum blíðmælta á í dali,
og songur til tøkk við frøi stíg
upp móti Guðs ljósa sali.
6. Sum gull er hin væna morguntíð,
tá dagur av deyða rísur;
enn fjálgari bros á kvøldi blíð
hin rodnandi glæman vísir,
hvør følnaða kinn tá dæmi fær,
og gleði úr eygum lýsir.
7. So fara vit til várt fedraheim,
har dagur ei legst í dvala,
at búgva í borg við sælum gleim’,
í glitrandi høllum spæla,
í frøi og frið um alla tíð
við vinir í ljósi tala.


text:
Yvirskriftin á seinasta lesarabrævinum hjá mær, var kanska nakað ógvuslig, men alt byrjaði fyrst í august í ár, tá eg spurdi, um eg kundi fáa uppruna tekningarnar av eina lemminum, sum Magnus Heinason (MH) brúkar til yvirlitstrolingarnar. Tað var eingin trupulleiki, eg skuldi bert kontaktað skiparin á MH, og hann segði eg skuldi fáa tær tá teir komu innaftur, men seinri staðfesti skiparin at ongar tekningar vóru umborð. Eg bleiv so vístur til annan mann á Havstovuni, og hann fann heldur ongar tekningar. Hetta skrivar Eyðun Hansen í viðmerkikng til Havstovuna.
Nú bleiv Eg bara enn meira forvitin, um hvussu royndirnar hjá MH, blivu gjøgnumførdar. Tí spurdi eg um tekningar av trolinum, millumstykkinum og posanum. Eg fekk tekningina av trolinum eina viku seinri, men ikki fyrr enn hálvan november fekk eg eina tekning til lemmin, sum vóru frá 2009. Tað eru nógvar møguleikar at stilla lemmar, men tað vísir seg, sum eingin kennir hvussu uppruna stillingin var.
Tekningina av posanum fekk eg mánadagin í hesi vikuni, og er hon gjørd í oktober í ár. Út frá teimum tekningum eg havi fingið, so er meskastøddin í millumstykkinum 135 mm og í posanum 40 mm.
Nú blívur lesarin í ørviti av øllum hesum tølunum, men tað er sera óvanligt, ikki at minka meskastøddina líðandi t.v.s. frá 135 mm til 100 til 70 fyri síðan at koma til 40 mm, tí annars fær man tað man kallar “pøsa effektina”, tað er sum man sleipar eina spann eftir sær og tá spannin blívur full , verður vatni so pressa til síðis frammanfyri.
Tá tú hevur 135 mm beint fram fyri 40 mm so er vandi fyri, at fiskur kann fara útaftur gjøgnum millumstykki.
Hetta er ein so stórur feilur, og man hevur ringt við at trúgva at tað bleiv gjørt frá uppruna, men trúgvi heldur at tað er blivið soleiðis , onkutíð tá ið teir hava skift trol. Men alt verður bert gitingar, tá ið ongar uppruna tekningar eru til. Eri glaður fyri at eg fekk teir at tekna posa av, tað rokni eisini við, at teir eru. Tí um Magnus Heinason hevði mist posan, so hevði verði ómøguligt at gjørt ein eins posa uttan tekningarnar.
Petur Steingrund nevnir í aftursvarinum til mín, “at tað er ógreitt í hvønn mun óljóð ávirkar fisk”, har haldi eg tey áttu at vita betur, tí óljóð órógvar veiðuna sera nógv, og tað hava nógv skip havt ringar royndir av. Teir kundu bara ringt umborð á onkran trolara, og spurt, tí har høvdu teir fingið eitt greitt svar. Óljóð kann koma frá degi til annan, og um ein ikki fiskar saman við øðrum skipum, er nærum eingin møguleiki, at finna út av tí, uttan at taka ljóð royndir. Trupulleikin hjá Havstovini nú er, at teir ongantíð hava tikið ljóð royndir, og tí einki hava at samanbera við, og tí kunnu teir ikki vita nær ella um ljóði hevur broytt seg øll árini. Tað gerð at serian av royndum, teir hava havt MH, øll árini kann verða óálítandi, og serliga um tað møguliga ikki hevur verið somu innstilling á lemminum alla tíðina. Trolið hevur sum skilst, verið tað sama øll árini, men hvussu hevur samanspæli verið millum troli, millumstykki og posan veri.
Men eg vil takka Petur Steingrund fyri at hava givið mær tekningarnar.
Um eg skal siga tað sjálvur, so haldi eg at tað er komi nógv burtur úr hesar seinastu fíra mánaðirnar eg havi roynt meg sum granskara. Um hendan skrivingin kundi ført til, at tá Havstovan fær nýtt skipi, so verða ljóð roynd gjørd beinanvegin og fylgdar upp á hvørjum árið, og at góðar tekningar blíva umborð á nýggja skipinum av øllum trolinum og lemmum.
Petur Steingrím nevnir í sínum svari, at grundin til at eingin fiskur er, er ikki bara ovurveiða, men eisini grunda á umhvørvi, men tað er sjálvandi bara skipunum farast kann eftir. Havstovan mælti í ár til, at taka allar óbrúktar dagar inn hjá skipinum, sum fiska tosk, fyri síðan at skera teir brúktu dagarnar niður í helvt. Tað vil siga, at tað bert høvdu verið 25% av fiskidøgunum eftir, hjá hesum bólkum. Hetta nú – tá tað verður sagt frá, at nógv meira toskur er til.
Samanumtikið má Havstovan gera tilmælið undir ábyrgd, og tryggja sær, at grundarlagi undir tilmælinum byggir á álítandi data.
Vestmanna 10. desembur 2015
Eyðun Hansen
Savnsmynd 24.fo


text:
Nýggjastu tíðindi
Bussamband í Kalsoynni til hvønn túr hjá Sam
Komandi tvær vikurnar verður bussamband millum Syðradal og hinar bygdirnar í Kalsoynni til hvønn túr hjá Sam undantikið seinasta tilkallingartúrin kl. 22.15 úr Klaksvík hvørt kvøld.
Ferðafólkatalið millum Klaksvík og Kalsoynna er vaksið nógv og skjótt seinastu árini, og hetta setur eisini vaksandi krøv til samferðsluviðurskiftini á leiðini og í millum bygdirnar í Kalsoynni.
Síðan Kópakonan kom at standa í fjøruni í Mikladali, hevur hon, saman við vøkru náttúruni og hugnaliga umhvørvinum í Kalsoynni sum heild, drigið ferðafólk í hópatali til sín úr nær og fjar. Hetta økir sjálvsagt um ferðsluna til og í oynni, og tá bussamband ikki er til allar túrarnar, kemur tað meira enn so fyri, at pláss ikki er fyri øllum bilunum í bíðirøðini umborð á Sam.
Klaksvíkar kommuna hevur saman við staðbundnu nevndunum, Visit Kalsoy og øðrum leingi verið í samband við Strandferðsluna fyri at loysa avbjóðingarnar við ferðsluni til Kalsoynna og millum bygdirnar, og tørvurin er helst allar størstur um hesa tíðina, tá Summarfestivalurin er í nánd og nógv fólk nýta høvið at vitja í oynni. Tí hevur Klaksvíkar kommuna tikið stig til, at bussamband verður til hvønn túr hjá Sam á Syðradal komandi fjúrtan dagarnar.
Byrjað verður beinavegin, tí longu hetta vikuskiftið kann væntast nógv ferðsla, tí Kópakonan hevur fýra-ára føðingardag og eisini skipar Mikladals sóknar fráhaldsfelag fyri sínum árliga summartiltaki. Í komandi viku er Summarfestivalurin so á skránni, og royndirnar vísa, at nógv eisini nýta hetta høvið til at vitja Kalsoynna.
Bussurin, sum hevur pláss fyri 19 fólkum, fer sum nevnt at koyra millum Syðradal og hinar bygdirnar í oynni í samband við hvønn túr hjá Sam, undantikið seinasta tilkallingartúrin kl. 22.15 úr Klaksvík. Í fyrstu atløgu verður hetta galdandi í tvær vikur, frá í morgin, leygardagin 4. august til og við sunnudagin 19. august, men vónandi verður talan um eina varðandi loysn, sum kommunan og umboðini úr Kalsoynni so leingi hava arbeitt fyri at fáa semju um við Strandferðsluna.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »


text:
Skálafjørðurin hevur eina langa røð av góðum og nýggjum tilboðum á námsfrøðiliga økinum. Nevndin vitjar nøkur teirra, og fekk innlit í áhugaverdu tilgongdina til námsfrøðina, sum stovnarnir høvdu. ?
Í illfýsna veðrinum var túrurin hesaferð komin til at vitja stovnar við Skálafjørðin, har leiðin hjá nevndini var løgd framvið Strendur, Toftir, Runavík, Skála, Saltangará og Rituvík.
Í barnagarðinum á Svangaskarði er nýligani bygt út, so tað nú kunnu húsast 130 børn har, sum tey umleið 30 starvsfólkini eru um. Stovnurin er ein av teimum størstu í Føroyum, og hann rúmar øllum børnini í kommununi.
Barnagarðurin hevur ítrott og rørslu sum gjøgnumgangandi høvuðsevni, og tað sæst aftur í mesta virkseminum. Einaferð um árið hava tey “hjóldag”, har øll børnini kunnu taka okkurt við hjólum tey hava atgongd til, við í barnagarð, og so verður koyrt runt á rennibreytini allan dagin. Eisini hava tey fingið spælipláss á sjálvari rennibreytini, og nýta annars økið um dagarnar, áðrenn ítrottarfólkini koma á banan. Treytað av veðrinum sjálvandi.
Barnagarðurin hevur eisini gott samstarv við fólkaskúlan, har bæði lærarar á skúlanum og námsfrøðingar á stovninum, í felag, eru við til at gera skifti millum barnagarð og skúla hjá síðsta-árs børnunum so lætt sum gjørligt. Lærararnir koma niðan í barnagarðin at verða saman við børnunum, og námsfrøðingarnir koma við børnunum oman í skúlan fyrstu tíðina.
Mýrisóljan
Í Mýrisóljuni, dag- og umlættingarstovnurin á Gerðisvegi 5 í Runavík, eru tey 10-12 starvsfólkini og avloysarar um teir 35-40 brúkararnar á stovninum, sum bæði eru til umlætting, og nýta dagtilboðið, sum stovnurin bjóðar. Ljósu opnu hølini eru væl útgjørd, egna seg sera væl til endamálið, og gleðiligu boðini frá familjunum eru, at dagtilboðið hevur verið viðvirkandi til betri familjulív hjá fjølbrekaðu brúkarunum og teirra avvarandu.
Rásin: “fødd perfekt – akkurát sum tey eru”
Á Rásini í Saltangará, eftirskúlin til ung við menningartarni, við umleið 10-15 árum á baki, starvast eldsálir við menning til víðari skúla ella arbeiðslív hjá teimum 7 fastbúgvandi á stovninum. Miðalaldurin á teimum er umleið 19 ár. Fyrr var møguligt at verða á Rásini í 3 ár. Nú er tað stytt til 2 ár. Hóast tað, so megna tey 7 starvsfólkini at fáa góð úrslit við næmingunum. Dømir eru um, at óvirkin og avbyrgd ung eru komin inn á skúlan, sum í dag bæði hava fingið koyrikort og 40 tímar fast starv í vinnulívinum í nærøkinum.
Skúlagongd er til kl. 14.30 hvønn dag, har ymsar breytir eru grundarlag fyri undirvísingina, sum t.d. køks- ella teldubreyt. Síðani kunnu tey fara til ítriv, fara í hitapottin uttanfyri, brúka felagsøkini til ymiskt ella verða á kømrunum. FIFA á playstation er væl umtókt frítíðarítriv í løtuni – bæði hjá dreingum, gentum og starvsfólkum. Hvønn fríggjadag gera tey ungu reint saman við starvsfólkunum. Alt er ein liður í at menna teirra førleikar til eitt sjálvstøðugt lív í samfelagnum.
Ynski frá teimum í Rásini er, at næmingarnir verða betri loftaðir, tá teir koma út úr skúlanum, so tað verður bygt víðari uppá tað teir hava ment seg á Rásini. Og tað skal nokk eydnast at fáa í lag komandi árini.
Jólasøla
Í Verkhúsinum Stíggjur gera tey klárt til jólasøluna, sum er í dag, leygardagin 18. novembur. Tey umleið 30 búfólkini eru øll heima hjá familju og avvarandi, so tey 7 starvsfólkini gera einsamøll klárt á stovninum hendan dagin nevndin vitjar. Lagið er gott, og nógvu framleiddu lutirnir verða settir pent fram. Stovnurin er rúmligur, hevur høgt til loftið, og hevur fleiri góð høli at húsa ymiskum virksemi hjá búfólkunum.
Vitjanin endaði við kaffimunni uppi í Bólinum, dagtilhaldið fyri fimm ungar mans við autismu, sum er knýtt at Stíggjum. Prátið um borðið gekk millum annað um hvussu nøgdsemi, við at síggja menningina í tí smáa hjá búfólkinum, er ein av mest spennandi fakligu avbjóðingunum.
á Mýrunum
?í barnagarinum á Mýrunum eru 6 stovur til børn í aldrinum 0 til 6 ár. Til tey 94 børnini eru umleið 30-35 starvsfólk, sum brúka ymisk námsfrøðilig amboð til at tryggja børnunum eina góða tíð á stovninum. Ein menningarætlan er til stovnin har millum annað kann nevnast, at til tey tvey ára gomlu verður Beyley motorisk kanning gjørd, og tá tey eru 4 verður Movement ABC 2 kanning gjørd.
Jastrid Weihe, leiðari fyri stovnin, greiðir eisini frá ymsum øðrum virksemi, sum til dømis, at seinnu árini hevur verið roynt at brotið niður mørkini millum fakbólkarnar og stovur á stovninum, í eini roynd at skapa størri opinleika. Fingið í lag samstarv, ístaðin fyri mótstarv, sum hon skemtiligani orðaði tað.
Vøggustovur, barnagarðar og frítíðarskúlar i økinum
Kring skálafjørðin eru eisini fleiri onnur vælvirkandi tilboð til børn, har námsfrøðiliga fakið fær møguleika at blomstra.
Í frítíðarskúlanum í Rituvík er visjónin tann, at ístaðin fyri at deila børnini upp eftir aldri, so royna tey heldur at deila eftir virksemisøkjum, har børnini ístaðin finna saman uppá tvørs av áhugum, heldur enn aldri.
Skúlin varð gjørdur um til frítíðarskúla, tí hann í forvegin húsaði 6-ára gomlum. Valt var at víðka um virksemið, so eisini tey 7 og 8 ára gomlu kundu koma frá Glyvra skúla til Rituvíkar í frítíðarskúla. Tilsamans eru 84 børn og 13 starvsfólk. Trý av teimum eru námsfrøðingar, íroknað leiðaran. Børnini fáa mat frá skúlanum, ístaðin fyri at hava tveir matpakkar við í skúla.
Frítíðarskúlin er gamli fólkaskúlin í Rituvík, og umstøðurnar eru rættuliga góðar, við millum øðrum einari rúmligari fimleikahøll og stórum útiumráði at spæla í. Nógv verður eisini gjørt burturúr at tryggja, at hendan tíðin er frítíðin hjá børnunum, so tey veruliga kunnu hugsavna seg um teirra áhugar.
Á Strondum hava tey ein stóran stovn. Garðurin uttanfyri er væl bygdur – í samstarvið við foreldrini í økinum – har tey hava eina rúgvu av møguleikum fyri rørslu-spølum, men Lítlifløttur er longu við at verða ov lítil vegna stóra tilflyting í økinum.
Sellin á Skála er somuleiðis vælvirkandi stovnur, og lutfalsliga nýggjur frá 2010. Stovnurin rúmar 60 børnum. Tvær barnagarðsstovur og tvær vøggustovu. Blíði leiðarin vísti runt á stovninum, og greiddi frá virkseminum, har tey í løtuni millum annað arbeiði við ævintýr sum evni, so tað bæði verða lisin, teknaði og málaði ævintýr í langum banum!
Nevndin var væl nøgd við vitjaninar, og sera væl nøgd við móttøkuna á teimum ymsu stovnunum. Næstu ferð verða fleiri stovnar í Tórshavn vitjaðir.


text:
Vinnutíðindi
Skitið Holm´stráð
17. Sep 2018
Perlur. Oyggjatíðindi kann í dag avdúka, at Petur Holm, stjóri í Smyril Line, hevði eina leikskrá fyri hvussu Norrøna kundi ríða stormin av: - Tí taka vit nú fatur í løgmann fyri at tryggja 60 milliónir. Hetta má gerast skjótt og uttan at pressan fær at vita hvat hendir, stendur í leikritinum... Hetta varð avdúkað í Oyggjatíðindum, 6. Mars 2009.
les meir
Guernsey gølan
10. Sep 2018
Perlur: Verður lóggávan fylgd. Eftirlitið noktar innlit, skrivaði Oyggjatíðindi, 5. november 2010.
les meir
Stakk knív í búkin á sær sjálvum
05. Aug 2018
Finn Arni Samuelsen, orkaði ikki meira. Hetta er enn ein lagna, sum Oyggjatíðindi hevur avdúkað, og sum Einglapressan hevur tagt.Grein í Oyggjatíðindum 17. juni 2009
les meir
Hasj og heroin skolaði inn við briminum
03. Aug 2018
Perlur: Bjarni Dam av Leynum, hevur tað, hann kann minnast, gingið í fjøruni og eygleitt hvat kemur uppá land av vrakgóðsi. Oyggjatíðindi 17. desember 2008.
les meir
Bílig leiguavtala
31. Jul 2018
Perlur: 1.033.18 um mánaðin í leigu fyri hølir og tól fyri hvønn yvirlækna. Oyggjatíðindi 4. januar 2006.
les meir
Hol í høvdið fyri 1,8 millión
26. Jul 2018
Perlur: Samferðsluleiðarin hjá SL, Joan Poulsen, váttar fyri blaðnum 22. oktober, at SL hevur býlagt serbygdan lastbil, at koyra bingjur gjøgnum Hvalbiartunnilin, tó at ein serbygdur flutningsbilur stendur fyri onki í Norðoyggjum, tí eigarin hevur ov lítið at gera. Men stjórin, váttaði ongantíð hetta “hologram”, og ongin prísur var heldur nevndur, men nú er øðrvísi. Hetta skrivaði Oyggjatíðindi 5. november 2010, meðan Dimma hevur havt hetta sum sensatión í 2011. Hvat tá.
les meir
Fekk kjaftfisk
26. Jul 2018
Perlur: Bjartur G. Reyðberg vitnaði í sak um fútabann. Greinin kundi lesast í Oyggjatíðindum, fríggjadagin 6. november 2009.
les meir
Gysarin hjá Eik í Ánunum
23. Jul 2018
Perlur: Við jøvnum millumbili hevur Oyggjatíðindi fylt byggiprosjektinum í Ánunum í Klaksvík, sum Eik Banki, fíggjar. Hetta skrivaði Oyggjatíðindi 6. mars 2009:
les meir


text:
Status eftir fyrru hálvu
TB | 26/06/16
Summarsteðgur er í Effodeildina og endaðu vit við Stórá móti Víkingi, sum er fyrrverandi liðið hjá Sigfríði. Hóast hansara stóra kunnleika um Víking, so megnaðu vit ikki at gera stórvegis við eysturoyðarliðið og mátti enda við einum 2-0 tapi.
Hyggja vit eitt sindur eftir hagtølunum og samanbera við fyrstu 16. umførini frá 2015, so sæst at vit liggja eitt pláss lægri við trimum stigum færri. Vit hava nú eftir 16 umfør 14 stig eftir trimum sigrum og fimm janvleikir, sum hevur við sær eitt áttanda pláss.
Málmunurin er verri og er talan um bæði færri mál skoraði og eisini hava vit latið fleiri mál inn. Samaborið við 2015, so høvdu vit gjørt 20 mál í 2015, í ár eru bert skoraði 16. Hvat viðvíkur mál ímóti okkum, so høvdu vit latið 21 mál inn í 2015 eftir 16. umfør í mun til 26 í mun til verandi støðu.
Eftir 16. umfar í 2015 lógu vit sum sagt á einum sjeynda plássið og høvdu átta stig niður til niðurflytingarvanda. Í løtuni eru fimm stig niður til AB, sum bæði í ár og í fjør lá á níggjunda plássi við níggju stigum.
Hyggja vit eftir teimum málunum, sum eru gjørd, so sæst beinanvegin at tað eru serliga tveir menn, ið eru vandamiklir. Albert Adu og Salmundur Bech hava ávikavist gjørt sjeyv og fimm mál í Effodeildini higartil. Hetta eru 12 út av teimum í alt 16 mál, sum eru skoraði. Hini fýra málini hava Rógvi Joensen (2), Teitur Justinussen og Heini Mikal Mortensen gjørt.
Nú er at vóna at summarferian verður nýtt væl og virðiliga av Sigfríði og okkara monnum at finna formin til aðru hálvu og leggja sjógv niður til hendan hóttandi niðurflytingarvandan.


text:
Her á heimasíðuni er ein bústaðar-breddi, har fólk ókeypis kunnu vísa á bústaðir til leigu ella til sølu, og á grundstykkir til sølu.
Kanningar í grannalondum okkara vísa, at fólk, sum hava áhugað í at flyta aftur til útjaðarin, ofta hava trupulleikar við at finna bústaðir, tí ongin skipaður bústaðarmarknaður er við leigu-bústaðum og bústaðum til sølu, hóast hús standa tóm í økinum.
Fyri at tryggja at fólk, sum hava áhugað í at flyta til Vágs, fáa so lætta atgongd til bústað sum gjørligt, hevur Vágs kommuna tikið stig til at skipa eitt slag av bústaðarmarknaði – ein bústaðar-bredda – á nýggju heimasíðuni.
Á bústaðar-breddanum kunnu fólk, sum hava bústaðir til leigu ella til sølu í Vágs kommunu, ókeypis vísa á teirra bústað. Eisini verður givið innivist til grundstykkir í Vágs kommunu, sum fólk hava til sølu.
Um fólk ynskja at brúka hesa ókeypis tænastu á heimasíðuni hjá Vágs Kommunu, so er ynskiligt, at hesir upplýsingar fyriliggja í smb. við bústaðir:
Mynd av bústaðinum uttan (kunnu eisini verða myndir innan)
Adressa
Stutt um húsini (stødd, tal av rúmum)
Til leigu / til sølu
Søluprísur / leiga
Samband (navn / tlf / email)
Í samband við grundstykkir til sølu, er ynskiligt at hesir upplýsingar fyriliggja:
Matr. nr.
Adressa
Stødd
Tey, sum eru áhugaði í hesari skipan kunnu venda sær til Vágs kommunu á teldupost-adressu: vagur@vagur.fo


text:
Hesa seinastu tíðina hevur ikki nógv nýtt verið at sæð á hesi heimasíðuni. Orsøkin kann sigast í trimum orðum: Ung í Føroyum. Undirritaða er verkætlanarleiðari á stevnuni og eg taki mær m.a. av PR, heimasíðu og skráseting v.m. Hetta hevur so at siga tikið alla mína tíð seinastu tveir mánaðirnar,… les meira…. →
Eg havi gjørt nøkur smærri Tableaux vivant ella Dreymrúm síðani eg gjørdi tey bæði størri í vetur. Tey hava øll til felags, at tey hava inbygdan tónleik. Eitt havi eg longu avmynda her á blogginum, tað var Dreymrúm 5, Ósin. Dreymrúm 3 er tíverri sera illa avmynda og givið burtur… les meira…. →
Tað er stuttligt at byggja smáar verðir, líkasum tey Tableaux vivant, eg havi gjørt. Nakað síðani fekk eg eitt nýtt hugskot: at byggja spælidósir. Eg havi nú gjørt tríggjar, men hinar báðar havi eg ikki avmynda nóg væl enn, so tær sleppa tit ikki at síggja (enn). Her er spælidósin… les meira…. →
Leygardagin 21. mars hevði eg eina sera áhugaverda arbeiðsuppgávu. Eg var biðin at gera eitt skeið fyri starvsfólk á einum barnagarði, ið fegin vildu gerast betur til at siga søgur. Alla vikuna upp undir sólarmyrkingina sat eg við nervum og fyrireikaði skeiði. Hetta er ikki nakað eg beinleiðis hevði gjørt fyrr, ikki… les meira…. →
Tableaux vivant er eitt slag av performance list, sum serliga nýtt í 1800-talinum, fram til livandi myndir á filmi gjørdust vanligar. Tableaux vivant hava sín uppruna í miðøld, har tað ofta vóru átrúnarligar pallsetingar. Undir framførsluni av einum tableau vivant skuldu luttakararnir ímynda persónar úr bókmentum, myndlist, søgu ella gerandislívi. Tá tjaldið… les meira…. →
Í gjár vóru aftur 650 orð í Góðan morgun Føroyar. Hetta var 11 sending og higartil eru 134 søgur komnar inn tilsaman til allar sendingarnar. Hesaferð vóru tær 11, sum vóru um evnið Vetur. Ein søga um vetur, men við einum twisti. Søgan eg valdi at lesa upp, Jólagesturin eftir Káru Løkin,… les meira…. →
Hósdagin 27. november vóru tey 10. 650 orðini í Góðan morgun Føroyar. Evni hesaferð vóru 3 orð at kveikja sær hugin: Regn, kista og egg. Bergljót Debes Hentze valdi orðið regn, tá eg spurdi hana, meðan vit vóru “in the air” (tað regnaði ikki tann morgunin), og eg hevði hini við… les meira…. →
Hósmorgunin 20. november var søgan “Tór” vald at verða lisin upp í teimum 650 orðunum í Góðan morgun Føroyar. Bara tríggjar søgur komu inn hesaferð, so kanska evnið var eitt sindur ov umfatandi. Heiti á uppgávuni var “Eftir ervið”. Fimm fólk sita eftir ervið og bíðja hjá sakførara, eftir at testamentið… les meira…. →
Her er so søgan, sum eg valdi hesaferð. 13 søgur komu inn, fleiri vóru áhugaverdar og væl skrivaðar, men hendan hjá Riu Tórgarð, Brúgvin, var tann áhugaverdasta, mest óvantaða. Her kanst tú hoyra samrøðuna í Góðan morgun Føroyar í morgun. Geri so væl, her er hon: Brúgvin eftir Riu Torgarð… les meira…. →


text:
Seinasta fríggjadag bleiv altjóða læraradagur hildin í Tofta skúla. Á heimasíðuni hjá Tofta skúla er soleiðis skrivað um dagin:
Stuttligt var at møta til arbeiðis í Tofta skúla í morgun. Rómur var á bæði børnum og vaksnum. Tú visti alt fyri eitt, at har var okkurt serligt á vási. Nógv foreldur høvdu ikki sum vanligt sagt farvæl við børnini í túninum, men tey vóru komin inn í skúlan við teimum. Ja, hetta var dagur í viku. Onkur av nýggju starvsfólkunum hevði á orði og spurdi, hvat hendir í morgun? Og so kundu børn og vaksin svara, jú tað er altjóða læraradagur.
Altjóða læraradagur er ein heilt serligur dagur. Endamálið við honum er at virðismeta og menna heimins undirvísarar. Fleiri enn 100 lond hátíðarhalda dagin, sum varð hildin fyrstu ferð í 1994. Tá spratt dagurin úr heimsyvirlýsing Sameindu Tjóða frá 1948 um mannarættindi. Sostatt minnast vit eisini í ár 70 ára dagin fyri heimsyvirlýsingina um mannarættindi, har eitt punkt er, at øll hava rætt til skúlagongd. Í ár er evnið “The Right to Education is the Right to a Qualified Teacher”, ein áminning um, at rætturin til skúlagongd kann ikki gerast veruleiki uttan lærdar, dugnaligar lærarar.
Næmingaráðið og skúlastýrið skipa fyri degnum í Tofta skúla. Vit byrjaðu sum vanligt við morgunsangi. Eftir morgunsangin helt Elsa úr næmingaráðnum eina væl skrivaða røðu um munin á skúlagongdini fyrr og nú, og síðani gav hon gestarøðaranum Tórði Mikkelsen mikrofonina. Tórður hugleiddi um sína egnu skúlagongd á Toftum, har hann segði frá bæði stuttligum og hugnaligum minnum frá sínum barndómi.
Tá ið røðurnar vóru lidnar, var gávuhandan á skránni. Lærararnir sótu niðri, meðan flokkarnir skiftust um at koma niðan og handa gávur, sum næmingarnir og foreldraumboðini í flokkunum høvdu skipað fyri. Nógv lógvatøk vórðu tikin hesa løtuna, og hvør einstakur næmingur tók í hondina á øllum lærarunum og ynskti teimum til lukku við degnum ella ein góðan læraradag, Aftaná fingu lærararnir morgunmat, meðan eldru næmingarnir fóru inn í floksstovurnar saman við yngru næmingunum, har teir fingu leskidrykk og sjokulátu.
Hetta var ein deilig løta, og hvørt ár verður í langa tíð aftaná tosað á lærarastovuni um, hvussu kveikjandi og gleðiligt tað er at uppliva hesar løturnar.
Fleiri myndir síggjast á toftaskuli.fo.


text:
Orð: Fanny Crosby
Lag: John R. Sweney
Týtt: Victor Danielsen
1. Vit sum gestir ganga her,
tungt og einsligt mangan er,
men vit vita, alt er umskift hin morgun,
tá várt akker falla skal,
og vár sál er loyst og sæl,
tá ið hvílan ævig nádd er hin morgun.
Niðurlag:
Tá vit øll skulu finnast hin morgun
á teim himmalsku heyggjum hin morgun,
ei farvæl vit siga tá
hinum gyltu strondum á,
tá ið ljósið bjart vit síggja hin morgun.
2. Mong ein sorg í hjartað skar,
mangan vátt várt eyga var,
tey sum perlur skulu skyggja hin morgun,
tá vit sigurshørpur slá,
har sum deyðin ei kann ná;
vinir aftur skulu hittast hin morgun.
3. Tá vár bundna sál er frí,
eingin freisting, einki stríð,
og tá Harrans rødd vit hoyra hin morgun,
bera bundi fram til hann,
tað, sum hvør her niðri vann,
hvør ein songur tá skal ljóða hin morgun!
4. Gjøgnum hesa útlegd her,
ja, um náttin myrk enn er,
latið okkum halda út til hin morgun,
takka fyri náðina,
fyri Jesu kærleika,
til vit syngja honum lovsong hin morgun!


text:
Hvat fær tín fyritøka burturúr, við at stuðla hondbóltinum?
Líka mikið hvat málið er og hvørjar væntanirnar eru, so gevur eitt hondbóltssamstarv góð úrslit.
Við at stuðla hondbóltinum, gevur umframt vælvild hjá hondbóltsglaðum føroyingum, eina stóra sjónligheit í miðlunum.
Sum stuðul verður tú ein partur av liðnum og fær møguleikar fyri at luttaka í spennandi tiltøkum.
HSF bjóðar ymsar ágóðar, men tú kanst velja og frávelja, so ein avtala kann gerast, ið hóskar júst til tína fyritøku.
Vit gleða okkum til at fáa teg og tína fyritøku við á liðið.


text:
Virkið á Sandi
Til ber at leiga ungmannahúsið Virkið á Sandi.
Á Sandi ber til at vitja hugnaligu Kafe Breiðateig, Listasavnið á Sandi og Bygdasavnið á Sandi. Eisini ber til at fara til handils á Sandi, har vit hava bæði Eldhús (samkeyp) og Hjá Rólant, har til ber at keypa alt millum himmal og jørð. Og áhugaverda verkætlanin Veltan er eisini á Sandi.
Á Sandi finnur tú eisini tann kenda bindisteinin. Konur á Sandoynni hava bundið uppá hendan risastóra steinin ið er 21 metrar til ummáls. Steinurin stendur vestan fyri Sands bygd (á veg móti Søltuvík). Myndaevnið er gívurin í Gívrunarholi. Nærhendis steininum sæst Gívrunarspor, og ein lítlan kilometur vestureftir er Gívrunarhol, har gívurin sigst búgva.
Hanna á Reynatúgvu hevur skipað fyri átakinum við bindisteininum.
HENT AT VITA
Pláss er fyri 40 gistandi.
Vit hava væl útgjørdan køk.
PRÍSUR
Prísur fyri hvønn er kr. 75,- fyri náttina
Minsti prísur er kr. 1500,- fyri náttina
Reingerð: kr. 1000,-
Fundir
Um tit ynskja at leiga eitt høli hjá Virkinum til t.d. fund, er prísurin 600 kr.
BÍLEGGING
Tú kanst bíleggja húsið umvegis Sandoyar Kunningarstovu á teldupost info@visitsandoy.fo


text:
Ari av Rana
08.12.2017 - 18:22
Tíðindi > Uttanlands > Politikkur
"Svikagerð" og "mannminkan". Loysingarfólkini eru ikki blíð og kallað higartil úrslitið av Brexit-samráðingunum fyri alt annað enn nøktandi.
- Avtalan er góð tíðindi fyri Frú May, tí nú kunnu vit fara víðari til næsta stig í eyðmýkingini, skrivarði Nigel Farage, fyrrverandi leiðari í ES-atfinningarsama flokkinum UKIP, á Twitter.
Arron Banks, vinnulívsmaður, fer so langt sum at siga, at Theresa May hevur svikið landið, skrivar DR.
Partarnir blivu samdur um at lata landamarkið millum Norðurírland og Írland fáa frið. Hetta er ein avgerð, sum gleði Írland, sum verður verandi partur av ES, men hetta hóvar ikki Norðurírlandi, sum heldur, at landið skal limast úr ES á sama hátt sum øll onnur.
Harumframt broytast rættindini hjá ES borgarum í Bretlandi og bretskum borgarum í ES ikki.
Avtalan skal góðkennast av statsleiðarunum í teimum ymisku ES londunum á toppfundi í Brússel í næstu viku.


text:
Bláberjamuffur við marcipan og hvítari sjokulátu
Nú varð tað mín túrur, at hava køku við til mínar fittu floksfelagar. Tá skal tað helst verða okkurt, sum er lætt at hava við sær. Muffir eru lættar at gera, og man kann finna óendaligar uppskriftir uppá hesar lekkru smáu køkur. Í dag vældi eg at gera hesar bláberjamuffurnar, sum hava ein lekkran konsistens og smakka deiliga søtt men eisini frískligt.
Tilfar
150 g sukur
2 egg
160 g mjøl
1,5 tsk. vaniljusukur
1 tsk. bakipulvur
0,75 dl mjólk
130 g smør
100 g bláber
120 g marcipan
50 g hvít sjokuláta
Arbeiðsháttur
Set ovnin á 175 stig.
Píska egg og sukur saman. Koyr síðani alt tað turra tilfarið í, og píska deiggið væl saman. Íblanda smeltaða smørið og mjólkina. Rív nú marcipanið og hvítu sjokulátuna og rør tað í. Vend bláberini í mjøl, áðrenn tú koyrir tey í deiggið, soleiðis at tey ikki enda í botninum, tá muffurnar verða bakaðar. Koyr síðani deiggið í 12 muffuformar og baka mitt í ovninum í 20 minuttir.
Vælgagnist!
M&K


text:
Summarfrí...
Tú ert kanska akkurát farin í summarfrí og kanst umsíðir draga andan lættari. Aftur í ár hevur skiftið frá arbeiði til summarferiu verið hart. Seinastu nógvu vikurnar hava verið strævnar, tí uppgávurnar hava verið nógvar, og onkrar teirra noyddist tú at lata í hendurnar á starvsfeløgum – og harmaðist um, at tú ikki hevði stundir til at gera tær lidnar. Tú undrast kanska eisini á, hví altíð skal vera so nógv strongd og trýst beint áðrenn summarfrítíðina!
Høgt at flúgva, djúpt at lenda ...
Um tú hevur runnið maraton í arbeiðnum seinastu nógvu vikurnar, tekur tað eisini nakrar vikur at koma niður í ferð (ella meir). Og ikki fyrr enn ferðin er sett niður, merkir tú summarferiuna og veruliga kanst njóta hana. Spell er, at so skal vera, men soleiðis er tíverri hjá nógvum í dag. Tey stríðast fyri at kunna halda feriu, og tá ið tey so einaferð koma aftur á arbeiðsplássið, hava arbeiðsuppgávurnar bara hópað seg upp – og hetta fær tey at hugsa: ”Hví var tað nú, eg stríddist so áðrenn summarferiuna?”
Tá ið arbeiðsuppgávurnar aftur banka uppá ...
Tað er í hesum døgum, at nógv okkara hugsa um aðrar leiðir. Sambært donskum arbeiðsútbjóðarum og starvsportalum er tað júst nú, tey flestu fara at hyggja eftir øðrum starvsmøguleikum – man tað eisini vera soleiðis millum okkum føroyingar? Um so, er mín spurningur, hvat skal arbeiðsgevarin gera fyri at tryggja, at arbeiðsplássið kennist sunt og gott fyri starvsfólkið, og hvat skal til fyri at tryggja, at endurnýggjaða orkan og lættsinnið verður verandi í starvsfólkinum eftir summarfrítíðina.
Ert tú leiðari og lesur hetta, hevur tú kanska ilt við at svara spurninginum omanfyri. Tí heiti eg á teg at savna deildina ein fyrrapart, har tit saman finna fram til, hvat ið tykkara deild kann gera fyri at sleppa undan, at tað kenst so stríggið hjá starvsfólkum at koma aftur eftir summarfrítíðina!
Eg ynski tykkum øllum eina góða og ríka summarferiu og vóni, at tit fáa sett ferðina niður.


text:
Fyrimunir
Ert tú millum 18 - 28 ár, fært tú í Eik nógvar ókeypis tænastur, umframt serliga góðar treytir og rentur á ymsum tænastum.Les meira
Ungdómspakkin
Í Ungdómspakkanum hava vit savnað tænastur til ung. Tær bjóða vit við serliga góðum treytum til tín, ið er millum 18 og 28 ár.Les meira
Bílegg UngdómsPrát
UngdómsPrátið er altíð lagað eftir tær, og gevur tær yvirlit yvir títt samlaða fíggjarlív,Les meira
At vera lesandi
Lívið sum lesandi hevur sínar heilt egnu avbjóðingar og gleðir. Fyri at gera lívið hjá tær sum lesandi lættari og geva tær møguleikar at fara undir nýggjar avbjóðingar hava vit valt, at samla tær mest nýttu tænasturnar millum lesandi saman við góðum ráðum og øðrum kunnandi tilfari.Les meira
Flyt heimanífrá
Tað eitur so nógv: At flúgva úr reiðrinum. At seta føtur undir egið borð. Slíta nalvastreingin. Fáa sítt egna. Sama hvat vit kalla tað, so er tað nakað heilt serligt at flyta heimanífrá fyri fyrstu ferð.Les meira
Tín bilur
Fá tær ferð á tilveruna! Sama um tú vilt hava ein nýggjan blankan, smartan ella brúktan bil, so veitir Eik tær røttu ráðgevingina, sum hóskar til tín tørv.Les meira


text:
18. september 2015
Góðu foreldur!
Takk fyri ein sera góðan og jaligan foreldrafund. Ein serlig tøkk til foreldraráðið, ið skipaði fyri einum deiligum drekkamunni. :) Somuleiðis vilja vit takka foreldraráðnum fyri árið í fjør. :)
Foreldrafundurin:
Heilsufrøðingurin:
Kala Rajani tosaði um sálarligu heilsuna hjá barninum.
Samrøðubólkur:
Samrøðubólkur verður aftur í ár fyri børn, hvørs foreldur eru farin frá hvør øðrum. Tilboðið er í ár til børn í 6., 7., og 8. flokki.
Lærugreinarnar:
- Umráðandi er at næmingarnir lesa meira og venja tabellina.
- Næmingarnir læra seg nú at nýta roknimaskinu. Ein góð roknimaskina er:
Texas instruments TI-30xs Multiview.
Trivnaður:
- Vit halda áfram at hava vinabólkar. Umráðandi er, at ein vaksin er til staðar, tá ið vinabólkur er, at tryggja, at øll hava tað gott. :)
- Ein góður háttur hjá foreldrum at stuðla undir trivnaðinum í flokkinum, er at bjóða heim í føðingardag. :) Eins og prátað var um á foreldrafundinum, ber nú til at bjóða heim á øðrvísi hátt enn áður. Vit hava valt at reyð og gul eru saman og grøn og blá eru saman.
Møguleikarnir at bjóða heim, um ein t.d. hevur ein drong í reyða bólki eru sostatt hesir:
1) Øll :D
2) Allir dreingirnir
3) Øll í reyða bólki
4) Allir dreingirnir í reyða bólki
4) Øll í reyða og gula bólki
5) Allir dreingirnir í reyða og gula bólki
Vónandi kunnu tit út frá hesum døminum rokna út, hvørjar møguleikar júst tykkara barn hevur, hóast talan ikki er um ein drong í reyða bólki. :D
(Bólkarnir liggja undir "Ymiskt")
Foreldraráðið 2015/16:
Martin D. Brodersen (pápi Jón og Kristinu)
Beinta Hermannsdóttir (mamma Elin Døgg)
Elsa Torkildshøj (mamma Fíu T.)
Eyðgunn Hansen (mamma Rannvá)
Julia F. Zachariasen (mamma Rakul)
Gott vikuskifti :)
Vinaliga
Toymið


text:
- Tíðindi, mentan og ítróttur
Reiðarar provokera manningarnar móti uppboðssølu
Tak niður
Tað var og er heldur ikki ætlanin hjá landsstýrismanninum í fiskivinnumálum, at manningarnar skulu gjalda fyri kvoturnar, sum verða keyptar á uppboðssølu.
- Eg skilji ikki, hví manningarfeløgini ikki krevja sín rætt og nokta at gjalda, sigur Høgni Hoydal, landsstýrismaður.
Hann sigur, at manningarnar hava onga ávirkan á, hvat og fyri hvussu nógv, reiðarar keypa á uppboðssølu.
Manningarnar skulu tí heldur ikki gjalda.
Øll manningarfeløgini hava longt sáttmálarnar við Reiðarafelagið til 1.apríl næsta ár.
Reiðarar fara nú at draga kostnaðin fyri at keypa kvotur á uppboðssølu frá, áðrenn manningin fær sín sáttmálaásetta prosentpart av tí, sum skipið fiskar fyri.
Stefan í Skorini, stjóri í Reiðarafelagnum, vísir á ein gerðarættarúrskurð frá 2013, har tað varð staðfest, at reiðarar høvdu rætt til at draga útreiðslur frá uppboðssøluni í 2011 frá, áðrenn manningin varð avroknað
Sí eisini


text:
Tíðindaskriv
26.09.2017 - 10:38
Á eplafestivalinum í ár verður skipað fyri heysttakkargudstænastu við Havstein Klein, sóknarpresti.
Leygarkvøldið 30. september savnast fólk í kirkju heima á Sandi. Børn luttaka við at bera grøðina fram í kór, so vit síggja ein part av grøðini, vit fara at takka fyri.
Undir eini tílíkari gudstænastu er høvi at veita Gudi tøkk fyri grøðina við sálmum, bøn og offurgongd. Tá fólk koma inn í kirkjuna, fáa tey ein brævbjálva, sum tey kunnu leggja heysttakkargávuna í. Undir eini offurgongd fer kirkjufólkið fram at altarinum og leggur gávuna á altarið. Gávan fer til Luthersku kirkjuna í Tansania, í landslutinum Mara, til at útbúgva deknar og hjálparprestar.
Eplafestivalurin verður hildin í Trøðum á Sandi. Har eru tiltøk av ymsum slagi. Matur verður gjørdur og høvi verður at njóta grøðina, sum er fingin til vega.
Í ár taka konfirmantarnir lut í gudstænastuni við upplestri, bøn og øðrum.


text:
hava til endamáls at skapa størri greidleika í samband við skatting av inntøkum, ið stava frá sigling og arbeiði á landi uttanlands
Týdningarmestu broytingarnar eru, at grein 25 b frádrátturin hækkar frá 92 000 kr til 150 000 kr, samstundis sum samdøgursfrádrátturin verður tikin av, og at norska "Folketrygden" kann dragast frá í skatti í Føroyum.
Eingin kostnaðarmeting fylgir við kunningini frá FMR, ið einans er hatta tíðindaskriv, sum link er til omanfyri. Eg veit ikki, um kostnaðarmeting er við í tilfarinum til Løgtingið. Men FMR skrivar at enda, at
Ein avleiðing av uppskotinum verður, at onkrir borgarar koma at gjalda nakað meir í skatti enn teir gera í dag, meðan aðrir koma at gjalda nakað minni.
Eg havi roynt at seta hetta uppá frymil og havi roknað uppá tað í rokniarki, men eg fái ikki kurvarnar at krossast, soleiðis at nakar rindar meira enn í dag. Faktisk fái eg tað til, at við teimum skattaprocentum sum eru í Noregi (skattur og Folketrygd) og sum er fyri grein 25 b í Føroyum (35 pct), fer allur skattur sum í dag kemur inn frá grein 25 b at detta burtur. At nýtulka Folketrygd til at vera skatt í staðin fyri sosialt gjald ger føroyska frádráttin størri enn føroyska 25 b-skattin, óansæð hvat inntøkan er, soleiðis sum eg skilji kunningina hjá FMR. Tvs. eg finni ongi -- verulig ella fiktiv -- dømi um borgarar, ið koma "at gjalda nakað meir í skatti enn teir gera í dag", men einans dømi um persónar sum rinda skatt í dag sum ikki longur skulu rinda skatt til føroyaska landskassan eftir broytingina.


text:
Átrokandi tørvur er á einum nýggjum barnaheimi, sum í dag húsast í fimm ymiskum bygningum í Tórshavn. Partar av virkseminum eru á verandi barnaheimi, meðan annað virksemi heldur til í ymiskum leigumálum kring býin og á bygd. Talan er lutvíst um leigumál, sum tíðum verða uppsøgd og í fleiri førum um høli, sum eru illa egnaði til endamálið. Samlaða virksemið er skipað undir Eind 10 í Almannaverkinum, men verður her kallað Barnaheimið. Heimið skal byggjast á matr.nr. 140a Hoyvík, Tórshavnar Kommuna og fevnir um bæði bygning, atkomu, parkeringsøki og uttanumøki. Verður annað betur egna byggiøki tøkt, tekur bygginevndin støðu til, um barnaheimið heldur skal byggjast har ístaðin. Byggjast skal eitt heim á umleið 2.100 fermetrar, men heimið skal á ongan hátt líkjast einum stovni, men heldur einum privatum heimi og skal tískil fella væl inn í umhvørvið, ið liggur upp at byggiøkinum. Barnaeimið er býtt upp í fimm ymiskar eindir, umframt at felagsøkir eru fyri alt barnaheimið. Einstøku eindirnar skulu ikki órógva hvørja aðra, men heldur stuðla undir virksemið í hvørji einstøku teirra. Málbólkurin fyri barnaheimið er børn, ung og familjur, ið hava tørv á viðgerð á samdøgurstovni. Hesi eru sera ymisk og hava hvør sín serstakan tørv, sum barnaheimið skal kunna rúma. Búfólk skulu kenna seg væl í heimligum tryggum umhvørvi, samstundis sum tann fagligi parturin á barnaheiminum fær karmar til at mennast. Alt byggiøkið skal hugsast inn í verkætlanina. Staðseting av atkomu og parkeringarøki skal loysast á skynsaman hátt, har hugsanin um eitt privat heim skal raðfestast høgt. Uttanumøkið kring heimið skal rúma uttandura virksemi av ymsum slagi, ið stimbrar undir trivna og menning hjá børnum, ungum og familjum. Samlaða byggiøkið, sum er tøkt á matr. nr. 140a í Hoyvík, er 252.532 fermetrar til støddar.
Tvær ráðgevarafyritøkur eru inni í myndini um rættin til sáttmálasamráðingar við Landsverk. Uppskot teirra skulu vera inni 9. november 2018. Verkætlanin skal prosjekterast í 2019, og byggingin byrjar um ársskiftið 2019-20.
Innbjóðing til undangóðkenning av ráðgevum er send út, og umsóknir um undangóðkenning skulu vera Landsverki 29. juni 2018.
Bygginevndin mælir til, at útboð til ráðgeving fer fram í apríl 2018, og høvuðsarbeiðstakaraútboð í juni 2019. Gongst eftir ætlan, skal bygningurin standa klárur um mánaðarskiftið januar-februar 2022.
Bygningsánari: Almannamálaráðið
Brúkari: Almannaverkið
Byggiharri: Landsverk
Høvuðsráðgevi: Ikki valdur enn
Høvuðsarbeiðstakari: Ikki valdur enn
Tíðarætlan: Ráðgeving boðin út í apríl 2018, arbeiðstøka boðin út í juni 2019, og avhending fer væntandi fram í januar-februar 2022
Kostnaðarætlan: 60,0 mió. krónur


text:
Prospektuppskotið um stadionøkið við Djúpumýru er gjørt í einum samstarvi millum viðhaldsfelagi hjá KÍ “bláa skyli”, KÍ, Klaksvíkar Kommunu og Fótbólt-samband Føroya.
Endamálið er at lýsa eina felags ímynd av, hvussu eit stadion við støði í verandi umstøðir skal tilevnast framyvir. Hettar fyri, at arbeiðast kann miðvíst við ætlanirnar um at gera verandi umstøður til eitt stadion sum betraðar karmarnar fyri fótbóltsspæli í Klaksvík.
Fótbólturin fær eitt umhvørvi sum í framtiððinni kann húsa ítróttartiltøk við góðar umstøður fyri leikarum, áskóaðrum, miðlum, og við plássi fyri uml. 1.900 áskoðarum.


text:
Delhi í India skal í oktober hýsa Commonwealth Games, sum er nærmast OL hjá Bretlandi og fyrrverandi bretsku hjálondunum. Men tað ógvuliga ivasamt hvussu verður hjá teimum, her mitt í fíggjarkreppuni og í einum landi sum India.
Fyrr í vikuni skrivaði Craig Lord á SwimNews, at har enn væntar nógv at verða bygt, og at okkurt av tí sum er bygt er av ivasamari góðsku, sum loftið yvir borðtennisvøllin ið datt niður herfyri, og vinylgólv sum flusnaði av í høgu luftfuktigheitini.
Og í grein nú í dag, sigur hann at hóast indarar sjálvir siga svimjihøllina vera “world-class”, so varð hon kolldømd av FINA stjórnarliminum Sam Ramsamy, ið skal góðkenna høllina. Har eru ov fá og smá umklæðisrúm, ov fáar brúsur, ov lágt loft, ov lítið pláss til svimjararnar at hvíla seg í leypi av kappingardøgunum, ov vánaligir flisar í hylinum, og eingir startblokkar í upphitingarhylinum.
Og so gera indarar ymiskt býtt, sum til dømis at taka burtur elevatorin í vipputornunum sum hevur staðið har í 28 ár, tí at FINA ikki krevur ein slíkan. Tey ráðføra seg ikki við indiska svimjisambandið, og aðalskrivarin har nevnir tí “for the sake of argument”, at har jú heldur ikki stendur nakað um at trappur eru kravdar.
Tað eru ikki stórt meira enn 60 dagar til hetta her Commonwealth Games byrjar, og tey eru slettis ikki klár. SwimNews skrivar “The Commonwealth swimming complex is sub-standard and would be totally unacceptable as host to a world-class FINA event.” Og so kemur alt hitt, sum til dømis at avstraliarar biðja síni avvarandi um at verða verandi heima, heldur enn at koma til India at heppa uppá sínar íðkarar, tí at tey eru bangin fyri væntandi trygdini í India.


text:
Fólkatalið 31. mai var 48.761, 33 fleiri enn tað vóru 30. apríl.
Fólkatalið vaks við 145 fólkum fyrstu fimm mánaðirnar í ár, ið er fimtan fleiri enn fyrstu fimm mánaðirnar í fjør tá fólkavøksturin var 130 fólk. Vert er at viðmerkja at 28 færri børn vórðu fødd fyrstu fimm mánaðirnar í ár samanborið við í fjør, hinvegin doyðu 30 færri sama tíðarskeið í ár enn í fjørð. Samstundis fluttu 46 færri av landinum og 33 færri fólk til Føroya.
Fólkavøksturin fyrstu fimm mánaðirnar í ár sammett við í fjørð skyldast sostatt færri deyðsføllum og færri flytingum úr Føroyum.
Fleiri íbúgvahagtøl eru at finna í hagtalsgrunninum


text:
BUBU skipar í hesum døgum fyri einum átakið, har hann súkklar, saman við føroyingum, runt Føroyar, fyri at savna inn pening fyri børn í Føroym.
Fríggjadagin 17. august, fer hann at súkkla frá Strondum til Runavíkar, og so víðari til Leirvíkar.
Áðrenn byrja verður at súkkla, verður møguligt at heilsa uppá BUBU við EFFO á Strondum og stuðla verkætlanini.
Skráin
kl. 15.30 við EFFO á Strondum, har BUBU heilsar uppá og prátar við børnini - kanska onkur sangur verður at hoyra eisini. Í hesum sambandi bjóðar EFFO ókeypis kaffi og køkur til vaksin og okkurt lekkurt til børnini.
kl. 16.00 byrja verður byrja at súkkla til Runavíkar.
BUBU sigur, at um børn og vaksin av Strondum vilja sleppa at súkkla, men ikki tíma og orka at súkkla heilt til Runavíkar, so kann man súkkla við, so leingi man orkar.
Ein møguleiki fyri tey heilt smáu er at súkkla til omankoyringina til Innan Glyvur, vinka farvæl til BUBU við fylgi, áðrenn leiðin gongur heim aftur.
kl. 17.00 Koma til rundkoyringina í Runavík og inn aftur til býraðsskrivstovuna í Saltagará
kl. 17.20 verður súkkla til Leirvíkar - koma til Leirvík uml. kl. 18.00
Vaksin eru vælkomin at súkkla við - tað krevur at ein hevur góða súkklu, hjálm og lyktir. Somu krøv eru til børnini um tey súkkla við.
Allur peningurin ið kemur inn til verkætlanina "BUBU á ferð", fer til Barnabata, Sinnisbata og Bláa Kross, ið arbeiða við fyribyrgjandi tiltøkum fyri børn og ung.
Meir kunning um verkætlanina hjá BUBU sæst her.
BUBU hevur eisini gjørt eitt tiltak á facebook um túrin Strendur-Runavík-Leirvík. Hetta tiltakið sæst her.


text: Støddfrøðin er partur av alheims mentanararvinum. Støddfrøðin er alla tíðina ment við tí fyri eyga at granska alheimin, fyri at vit skulu kunna skipa okkara royndir, og fyri at vit skulu kunna lýsa og skilja sambond í náttúruni og í samfelagnum. Ein onnur kelda til íblástur at menna støddfrøðina er sjálv gleðin við støddfrøðini. Støddfrøðin ger vart við seg á so mongum týdningarmiklum samfelagsøkjum, eitt nú í medisini, búskapi, tøkni, samskifti, orkuumsiting og byggivirksemi. Tað merkir, at hollur førleiki í støddfrøði er ein fortreyt fyri menning av samfelagnum...


text:
Og stjørnan lýsti sum ein sól
Bókadeild Føroya Lærarafelags
- Síður: 8
- Útgávuár: 2006
- Upprunamál: enskt
- Innbinding: heft
- Rithøvundur: Anastassija Archipowa
- Myndir: Anastassija Archipowa
- Týðari: Niels Jákup Thomsen
Uttaná líkist hetta einari bók, hildin saman við reyðari silkisloyfu, og við jólaevangeliinum aftanfyri. Men letur tú hana upp, so kemur fram ein trý dimensional mynd av fjósinum við krubbini og øllum tí, ið hendi har jólanátt fyri mongum árum síðan. Har eru seyðamenninir við dýrum sínum, teir vísu menninir, Jósef og Maria við Jesusbarninum í fanginum, og uppi yvir øllum lýsir jólastjørnan.
Anastassija Archipowa gjørdist kend um allan heim, tá ið hon fór at myndprýða klassikarar sum Shakespeare, Cervantes, Moliére og Goethe. Hjá okkum kenna vit hana frá ævintýrsøvninum hjá H.C.Andersen og brøðrunum Grimm.
Og stjørnan lýsti sum ein sól er skapað í heitum, kraftfullum litum, og figurarnir eru listarligir á at líta. Alt er júst, sum vit altíð hava ímyndað okkum, at fjósið í Bethlehem hevur verið.


text:
Greinar
Kann annar armurin á einum manni verða dømdur í fongsul?
20. Mai 2016
Ríkisfelagsskapurin hevur tað gott. Men tað kann steðga menningini, um danska stjórnin blívur við at halda uppá, at grundlógin setir endaligt mark fyri, hvat Føroyar kunnu og ikki kunnu.
les meir
Fólkatingsmenn vitjaðu føroyingafeløg
14. Mai 2016
Tann góða gongdin har væl fleiri flyta til Føroya enn øvut má halda fram og styrkjast.
les meir
Hjúnabandslógin: danskir myndugleikar sinnaðir at gera neyðugar broytingar
19. Jan 2016
Í samband við at ivamál vórðu reist í miðlunum, um hvørt broytingar av hjúnabandslógini kundu verða steðgaðar av donskum myndugleikum, setti Sjúrður Skaale danska ráðharranum, Karen Ellemann, spurning um málið.
les meir
Fólkaatkvøða um rættarfyrivarni - ein avbjóðing fyri ríkisfelagsskapin
08. Okt 2015
Tilvalsskipan um danska ES-rættarfyrivarni kann hava við sær manglandi lóggávu í Føroyum.
les meir
Tak A-stuðulin við tær til Føroya
14. Nov 2014
Fólk, sum eru útbúgvin á donskum lærustovni, sleppa beinleiðis í danskan A-kassa. Tey hava eisini kunnað farið til onnur ØES og ES-lond við hesum fíggjarstyrki...
les meir
15 ára gamla Bjørk í starvsvenjing á Fólkatingi
06. Nov 2014
Seinastu vikurnar hevur Bjørk Teitsdóttir, sum gongur í 9.a í Venjingarskúlanum, verið í starvsvenjing hjá Javnaðarflokkinum á Fólkatingi. Bjørk hevur millum annað verið á fundi...
les meir
Sjúrður formaður í arktiskum arbeiðsbólki
22. Okt 2014
Á Fólkatingi er settur ein arbeiðsbólkur, hvørs uppgáva er at hava fokus á ta menning, sum fer fram í Arktis, og at royna at ávirka dagsskránna í tí sambandi.
Í bólkinum eru átta limir, og Sjúrður Skaale bleiv í dag valdur til formann.
les meir
Føroyar skulu spyrjast eftir tá Danmark fer í kríggj
01. Okt 2014
Tá Fólkatingi í kvøld ger av at senda Danmark í enn eitt kríggj í Irak, fara Føroyar formliga eisini í kríggj. Tað er ikki í lagi. Vit eiga at fáa eina skipan, har Føroyar gera av, um vit politiskt stuðla slíkum kríggjum ella ei


text:
Herfyri stóð Teitur fyri einum listarligum innslagi í danska Fólkatinginum í sambandi við reformatiónsdagin. Hann framførdi nakrar nýskrivaðar sálmar og framførslan var óvanliga innilig. Nú fáa vit í Føroyum skjótt høvið at uppliva hetta live í Vesturkirkjuni.
Tað var í sambandi við reformatiónshátíðarhaldið, at Det Kgl. Vajsenhus í mei gav út nýggja kirkjusongbók. Bókin er lýst at vera margfaldar tulkingar av kristna trúarlívium og tilveru í samtíðini. Av teim 229 sálmunum eigur Teitur átta teirra. Hesir átta eru nú týddir til føroyskt og fer tónlistamaðurin at syngja og spæla teir og aðrar
í Vesturkirkjuni legardagin 2. desember klokkan 19.30.
Konsertin er ókeypis


text:
Á Tjóðpallinum venja tey í løtuni leikin Soli Deo Gloria hjá Peter Asmussen, sum verður frumframførdur 17.februar. Danski leikstjórin, Christoffer Berdal, sum eisini leikstjórnaði Stovugenturnar hjá Jean Genet, er komin til Føroya og at døma eftir myndini, sum Tjóðpallurin hevur lagt á sína FB-síðu, hevur Berdal góð fólk at arbeiða við.
Her verður nógv meira um hetta sama seinni, tá vit hava fingið meira kunning um leikin, men eftir øllum at døma er talan um ein serstakan leik. Tey donsku ummælini av uppsetingini á Betty Nansen í fjør eru eitt sindur ymisk, men tey flestu vóru positiv, m.a. Anne Middelbo Christensen, hvørs ummæli í Information byrjar soleiðis: Peter Asmussen har gjort det igen: Skrevet et stykke dramatik, der er så skarpt og menneskeklogt og kynisk, at man næsten ikke kan rumme det. Her er ikke en replik for meget eller for lidt. Her er alt, som det skal være...”


text:
Vinnuhúsið hevur fingið nógvar tilmeldingar til Aliráðstevnuna í ár, og tí verður hon væntandi eins væl vitjað, og hon hevur verið undanfarin ár. Seinasta freist at boða frá luttøku til Aliráðstevnuna er í morgin 21. februar.
Skráin hesaferð er fjølbroytt við nógvum ymsum evnum á skránni. Til dømis fer Hans Jákup Mikkelsen frá Marine Harvest at meta um marknaðarútlitini í alivinnuni fyri 2012, Øystein Patursson frá Fiskaaling fer at greiða frá aling á streymútsettum økjum og Frank Nielsen frá universitetinum í Bergen fer at greiða frá um niðurberjing av laksalús. Tilsamans eru trettan fyrilestrar á skránni á Aliráðstevnuni.


text:
Í løtuni eru vit so aftur niðri í Danmark við 5 ára gomlu
dóttur okkara, sum seinastu 3 mánaðirnar er farin ígjøgnum heilar tríggjar
skurðviðgerir.
Hetta hevur verið ein ovurhonds døpur tíð, nógv hevur staði
uppá spæl og fyri okkum sum familja, hevur trýsti verði ræðuligt.
Skal eg lýsa
hesa tíðina við mildum orðum, er talan ivaleyst um eina tað herviligastu tíðina
nakrantíð og tey sum kenna nakað til Krígs Høgna vita, at maðurin mangan hevur liva sítt
lív rátt og vandamikið, men hesuferð mundi hann knekka undir byrðuni.
Vit eru ikki tey einastu.
Her á sjúkrahúsinum er lagnurnar so ymiskar. Hetta er eitt
stað sum fyri mong birtir vón av nýggjum, har nýggir kapitlar í lívinum verða
skrivaðir eins og vit eisini eru vitni til vónbrot, grát og deyðadómar. Í
stuttum hetta er eitt stað merkt av gleði og sorg, vón og vónloysi.
Á barnadeildini her á Hvidovre, vóru vit í morgum vitni til
ein tannáring, umleið 13 ára gamal, á at síggja sum bera húð og bein. Eg konan sótu sum
kánus, tá hesin við mammu sínari kom spákandi inn eftir gongini.
Ivaleyst
raktur av sváraði kronsjúku, vóru eg og konan samd um.
Bæði hugsaðu ivaleyst,
hvussu leingi hesin kundi at halda tilstandin út, hvussu hart hetta mátti raka familjuna, hvussu støðan hjá okkum kundi verði nógv verri.
Jú lívið er svárt og vit verða øll rakt av vanlukkuni fyrr
ella seinni; ivaleyst fleiri ferðir.
Hvar er Gud? Handan spurningin seti eg eisini…mangan.
Sum ikki einaferð fór eg mær ein túr inn á kapelli her á
Hvidovre sjúkrahúsinum. Hetta er ein lítil, sera hugnalig kirkja, einans eitt
rúm við nøkrum fáum stólum, dekorera við viði frá gólvi til loft. Angurin av
viðinum gevur einum kensluna av, at ein eru onkra heilt aðrastaðnis; sum ivaleyst
eisini er endamálið.
Ein og hvør sum higar kemur má ásannað, at kirkjan á
Hvidovre sjúkrahúsinum ivaleyst er tað friðarligasta og besta staðið í øllum bygninginum.
Her hevur ein mangan leita sær skjól, tá ein vildi rýma
burtur frá øllum vitloysinum, pínuni og vónloysinum eina løtu og unnað sær eina løtu, har
sálin onkursvegna hvílir.
Og eg eri ikki tann einasti.
Í gjárakvøldi sum eg leitaði mær inn í friðarliga rúmi og
setti meg, bar eg eyga á stóru bókina aftast í hølinum, bønarbókin.
Eg hevði annars vóna at kunna sett meg niður og lisið kirkjuavísina, sum boðar frá øllum hugsandi
søgum, evnum og spurningum í samband við religión og trúarlív; men til alla
vanlukka var einasti lesnaður sálmabókin og Hvidovre lokal avísin; hvørki kveikir mín minsta áhuga.
Hugsaði við mær sjálvum: vónandi ikki enn eitt sekulert
snikaálop at burturbeina kristnan lesna úr almennum støðum. Hareftir at taka
meg í nakkan og avgera ikki at verða so paranoidur, fyri síðani at hugsa: ‘hví
skuldi eg verði paranoidur’?
Eyguni førkaðu seg tí aftur á bønarbókina.
Bønarbókin er bókin,
har vitjandi sjúklingar og avvarandi skriva um teirra tankar, upplivingar og
bønir til Gudin.
Eg má viðganga, at eg meiri enn einaferð seinastu árini,
havi kaga í hesa bókina og gjørdi tað aftur gjárakvøldið.
Sum eg læs, beit merki í, at nógvar síður eru skrivaðar síðani
herviligu skurðvigðerina hjá dóttrini í november seinasta ár.
Her lesur ein persónligastu, djúpasta tankar og kvølir
menniskjans. Tey seinastu farvæl, takkbønir og prísan til Gud vegna væleydnaða
viðgerð og róp til Gudin úr neyðini, róp um hjálp. Tankar, so sum: eg eri
doyggjandi, meiri sjúkur, gloymdur, einsligur...
og síðani hetta:
hetta er fyrstu fer Gud…at eg
søkið teg, skrivi, etc.
Tá ein endurføddur kristin lesur slíkt, gloymir hann skjótt
sína egnu neyð og byrjar at lyfta byrðarnar hjá hesum einstøku upp til Gud,
vónandi at hesi enn eru á lívið.
Tað gjørdi eg eisini.
Men so fór heilin sjálvandi ígongd.
Tað undraði meg, tí eg helt Danmark verða eitt meiri upplýst land
(meint negativt), eg meini gudleyst, har í tess íbúgvar áttu at verði nærum al-vitandi
um óveruleikan av Guds eksistensi og andaliga heiminum.
Hvat var eg vitni til her...?
(kemur meir…)


text:
So byrjar steypkappingin
Um vikuskiftið byrjar steypakappingin í flogbólti hjá kvinnum og monnum.
Kvinnunar eru býttar í tveir bólkar við hesum liðum, sum er bólkað í mun til úrslitið av steypakappingini undanfarna ár:
Í bólki 1 eru 4 lið: TB, SÍ, Dráttur og Ternan, sum dagliga ikki leikar í meistardeildini. Í bólki 2 eru hesi lið: Fleyr, KÍF og Mjølnir.
Dystirnir komandi vikuskifti í kvinnudeildini eru hesir:
Leygardagin 2. desember kl. 15.15:SÍ - Ternan (Sørvágur)
Leygardagin 2. desember kl. 13.00: KÍF - Mjølnir (Kollafjørður)
Sunnudagur 3. desember kl. 14.30 TB - Dráttur (Trongisvágur)
Meistaradeild menn:
Í bólki 1 hjá monnunum eru Fleyr, Mjølnir, TB, og SÍ b.
TB og SÍ b leika vanliga ikki í meistaradeildini.
Í bólki 2 eru SÍ, ÍF og Fleyr b, sum vanliga ikki leikar í meistaradeildini.
Dystirnir hetta vikuskifti eru hesir:
Leygardagin 2. desember kl. 13.00 TB - SÍ b (Trongisvágur)
Leygardagin 2. desember kl. 17.15 SÍ - ÍF (Sørvágur)
Sunnudagur 3. desember Kl. 15,00 Fleyr a - Mjølnir (Gundadalshøllin)
Myndin er av TB, sum vann steypakappingina hjá kvinnum í 2017.


text:
Okkara avrik
Enniberg:
Bíligari rakstur og leingjan av livitíð
Eigarin av Enniberg umhugsaði framtíðar støðuna viðvíkjandi skipinum. Eftir greiningararbeiði saman við MEST var avgjørt at skifta meginpartin av maskinlutunum út við nýggja dagførda útgerð. Úrslitið er munandi bíligari rakstur og ein leingjan av livitíðini hjá Enniberg.
Royndirnar við verkætlanini vísa, at slík stórarbeiði kunnu lyftast í Føroyum.
Bakkafrost:
MEST verið við í framgongdini
Bakkafrost er vorðið útbygt og umbygt munandi seinastu árini - og er í dag ein leikari á altjóða pallinum innan sølu av laksi.
MEST Runavík hevur verið við til at veitt loysnir til Bakkafrost innan flestu virkisøkini – farming, processing og packaging.
West Hercules:
Sera jaligt skotsmál frá kundanum
Eini 100 fólk vóru við í hesi verkætlanini, sum fór fram á Skálafjørðinum í august og september 2014. Talan var um arbeiði innan stál og rør økið umframt annað umvælingararbeiði. Mest og Pam Offshore vóru heiðra við Ársins Átaki 2014. Skotsmálini frá kundanum hava eisini verið sera jalig – m.a. sigur Thomas Gunnlaugsson, Statoil:
Maersk Edgar
Trupulleikin loystur eins og avtalað
Avtala varð gjørd millum MEST og Maerks Tanker viðvíkjandi umvæling av Maersk Edgar. Skipið var umvælt sambært avtalu og til avtalaða tíð meðan tað lá við bryggju í Runavík. Sambært Maersk Tankers var avbjóðingin loyst til fulnar. Fleet Group Manager, Ajay Arora,Maersk Tankers, skrivaði til okkum: : “I have received very positive and encouraging feedback on your handling of the Maersk Edgar”
Thor Alpha:
Supply skip - nýbygningur frá 2008
Seinasti nýbygningurin, sum var latin av MEST var Thor Alpha. Talan er um eitt supply/chase skip, sum hevur uppgávur kring allan knøttin.


text:
Ingi Samuelsen
16.06.2016 - 13:10
Tíðindi > Tíðindi > Kongalig
- Danskur ungdómur veit ov lítið um Føroyar og eisini um Grønland. Tá eg var barn, lærdu skúlanæmingarnir um Føroyar og Grønland, at tað var meira enn bara ”ein býur, ið lá longri burtur enn Jylland”. Tá vóru Grønland og Føroyar øðrvísi enn í dag, men eg haldi, at ungdómurin í dag burdi lært meira um hesi spennandi støð.
Soleiðis segði Margreta drotning millum annað á tíðindafundinum, sum varð hildin umborð á kongaskipinum Dannebrog á middegi.
Á fundinum tók drotningin saman um føroyaferðina, sum endar seinnapartin í dag.
- Hetta hevur verið ein góð ferð. Nakrir deiligir dagar við góðum veðri, har eg havi fingið høvi til at hitta nógvar fryntligar føroyingar.
- Eitt nú var tað eitt stórt upplivilsi fyri meg at vitja Sandoy í gjár. Eg havi verið í Sandoy tvær ferðir áður, men ikki fyrr enn hesa ferð sá eg Sandoynna veruliga, tí hinar ferðirnar hevur sýnið ikki verið nakað serligt. Eg trúði, at oyggin var fløt – tað er hon als ikki.


text:
EB/Streymur vann 2. deild
-
| Mynd: Sofus Debes Johannesen
-
Mynd: Sofus Debes Johannesen
-
Mynd: Sofus Debes Johannesen
-
Mynd: Sofus Debes Johannesen
Eliesar og hansara menn leiktu í dag seinasta dyst í 2.deild í ár, frammanundan var liðið flutt upp og hevði somuleiðis tryggja sær fyrsta plássið. Dysturin í dag var í Fuglafirði móti ÍF. Dysturin endaði 4-2 til okkara menn.
EB/Streymur endaði sum sagt á fyrsta plássið, 6 stig framman fyri B36 sum somuleiðis flytur upp í 1.deild. Í teimun 18 dystunum hava vit skora ikki færri enn 79 mál, sum gevur eitt miðal uppá 4,4 mál hvønn dyst. Imponerandi.
Vit ynskja Eliesar og hansara monnum hjartaliga til lukku við uppflytingini og vit gleða okkum til aftur at verða í 1.deild við næstbesta liðnum.


text:
Grøn orka er besta loysnin
At stimbra grønar orkuloysnir og verja náttúruna ímóti dálking og ovurnýtslu er fyri Tjóðveldi ein fortreyt fyri øllum virksemi. Við Tjóðveldi verður grøna hugsjónin tikin við í Tórshavnar kommunu. Hetta merkir grøna orku í øllum nýbygningum, betri gagnnýtslu av fjarhitaskipanini, betri umstøður til el-bilar og at áir og vágir verða reinsað sambært almennu spillivatnsætlanini.
Tjóðveldi krevur, at allir nýbygningar og allar renoveringar av almennum bygningum í Tórshavnar kommunu byggja á grønu hugsjónina um varandi orkukeldur. Nýbygningar skulu vera orkusparandi og hitast við grønari orku. Allar renoveringar skulu í mest møguligan mun leggja um til grønari loysnir og minka um nýtsluna av orku til streym og hita.
Tórshavnar kommuna eigur Fjarhitafelagið saman við SEV. Einans 60 prosent av spillorkuni frá brennistøðini á Hjalla verða í løtuni gagnnýtt. Tjóðveldi vil økja gagnnýtsluna við at útbyggja fjarhitaskipanina, so enn fleiri húsarhald og stovnar fáa ágóðan. Fjarhitaskipanin eigur at knýtast uppí skipanirnar við varandi orkukeldum sum jarðhita og sjóvarhita.
Tórshavnar kommuna eigur at slóða fyri í umhvørvismálum og eggja til, at flest møgulig fólk seta bilin og heldur koyra í bussi, súkkla ella ganga til arbeiðis. Í okkara kommunu skal verða høgligt at nýta el-bilar. Settar verða upp fleiri løðistøðir og parkeringspláss verða gjørd burturav til el-bilar.
Tjóðveldi vil varðveita grønu økini og frílendini í kommununi. Tey skulu verða meira atkomulig við høgligum lendisgøtum, so at øll kunnu njóta føroysku náttúruna. Kommunan eigur eisini, eftir einari miðvísari býarætlan, at planta fleiri trø og lýsa skógfriðað øki.
Havið er okkara spískamar, og meira enn tey flestu liva vit av tí, ið kemur úr havinum. Tí eiga vit eisini at ganga á odda við at verja viðbrekna havumhvørvið og ansa eftir, hvat latið verður út í havið. Spillivatnsætlanin fyri Tórshavnar Kommunu, hvørs endamál er at veita burtur kloakkir og reinsa áir og vágir, skal nú fremjast til fulnar. Fólkavøkstur og framburður gera, at ætlanin er vorðin enn meira átrokandi.


text:
Klaksvíkar kommuna arbeiðir við at brúka meir varandi orku í kommununi. Stórar vatn leiðingar verða lagdar í miðbýnum í Klaksvík, sum leiða sokallað brine vatn, sum verður hita av sjógvi í vekslarum. Upphitingin av bygningum verður framd við hitapumpum, sum eru knýttar til leiðingarnar og brúka upphitaða brine vatnið til at hita svimjihøllina, skúlarnar, ítróttarhallirnar og aðrar bygningar. Við at elektrificera upphitingina við hitapumpum, kemur ein stórur partur av orkuna frá sjónum og hin frá EL. EL parturin verður framleiddur av SEV, har omanfyri helmingurin er frá varandi orkukeldum, so sum vindi og vatni.
Ráðgevi: SMJ Ráðgevandi verkfrøðingar


text:
Hugnakvøld fyri borgarar 60 ár og eldri
13. desember kl. 19:00
Á Hotel Norð á Viðareiði
Aftur í ár bjóða Hvannasunds- og Viðareiðis kommuna sínum borgarum,
sum eru fyltir 60 ár og eldri til eitt jólahugnakvøld. Skráin er ikki so
umfatandi, men okkurt gott verður til matna, spurnakapping, og helst
kemur onkur at syngja nakrar sangir.
Makar eru sjálvandi eisini bjóðaðir við.
Fyri at vit nøkurlunda skulu vita, hvussu nógv koma, verða tit biðjin um at
siga, um tit koma. Tit kunnu boða frá hjá Elsubu Petersen - tlf. 751159
ella hjá Katrin Næs - 585895 í seinasta lagi sunnudagin 11. desember.


text:
Nýggja hotellið, sum Atlantic Airways fer at reka við Staravegin í Havn, verður eitt Hilton Garden Inn hotell, og stjóri á Hilton í Føroyum verður Martin Restorff.
Hilton Garden Inn Faroe Islands verður navnið á nýggja fýra stjørnu hotellinum, sum Atlantic Airways fer at reka við Staravegin í Havn.
Hotellið verður sostatt partur av heimsumfatandi og navnframu Hilton-ketuni, ið hevur 100 milliónir fólk í sínum kundanetverki, og sum kann draga kundar til Føroyar úr m.a. Asia og USA, har Hilton-ketan er serliga sterk.
Stjóri á nýggja hotellinum verður Martin Restorff, sum hevur drúgvar royndir frá hotell-virksemi bæði í Føroyum og uttanlands.
– Hilton-navnið gevur okkum atgongd til ein umfatandi og spennandi kundaskara, sum vit kunnu selja til alt árið. Føroyar verða við hesum settar á Hilton-heimskortið og saman við tí marknaðarføring, sum longu er og verður gjørd á ferðavinnuøkinum, er hetta ein framúr góður grundvøllur undir nýggja hotellinum, sigur Martin Restorff, sum í næstum setur seg í stjórasessin á Hilton Garden Inn Faroe Islands.
Hilton-hotellið
Hilton Garden Inn er tann parturin av Hilton-ketuni, ið hóskar seg sera væl til ferðafólk, sum í stóran mun vilja hava virknar frítíðarferðir við náttúruupplivingum. Harumframt hóskar hotellið avbera væl til vinnuferðavinnu økið.
130 stór kømur verða á Hilton Garden Inn Faroe Islands, og tænastur og umstøður liva upp til høga støði hjá altjóða Hilton hotellketuni.
– Vit skulu áhaldandi stremba eftir at geva kundanum tað besta av tí besta, tá talan er um tænastustigið, sigur Martin Restorff.
Hilton Garden Inn Faroe Islands verður byggilistarliga lagað eftir umhvørvinum, og tað verður bygt sambært øllum nútíðar byggireglum og orkukrøvum. Hotellið hevur við sær nýggj arbeiðspláss, og talan verður um eitt snøgt og tíðarhóskandi hotell.
Restorff-stjórin
Stjórin á Hilton Garden Inn Faroe Islands hevur fingist við hotell- og tænastuvirksemi, síðani hann dugdi at ganga. Sigast kann, at Martin Restorff hevur hotell-virksemi í blóðinum. Hann er triðja ættarlið av teimum, sum í síni tíð stovnaðu og róku Hotell Hafnia við Áarvegin í Havn.
– Tú kanst siga, at eg eri vaksin upp á Hafnia, har eg gekk í fótasporunum hjá pápa, pápabeiggja og abba mínum – Johan, MC og Christian-abba. Eg tori at siga, at vit settu altíð kundan í miðdepilin, og hetta ætli eg mær at grunda mítt nýggja starv á, sigur Martin Restorff.
Umframt royndirnar frá hotell-virksemi í Føroyum bæði innan mat, vín og tænastur, hevur Martin Restorff eisini royndir uttanlands frá Radisson SAS Royal í Keypmannahavn. Harumframt hevur hann eitt stórt netverk innan hotell-vinnuna uttanlands.
Seinastu 10 árini hevur Martin Restorff starvast í Eik Banka og Betri-samstakinum, har hann hevur havt leiðandi starv innan tænastuøkið.
Kelda: www.atlantic.fo
SáH


text:
Bloggur
26. apríl 2017
Páskafrítíðin er júst farin aftur um, og umframt familjuhugna og túrar í náttúruni var ein partur nýttur saman við dóttrini og eini sjónvarpsrøð, hon viðmælti mær. Ein ungdómsrøð, sum snýr seg um happing í einum skúla. Nakrir sterkir partar, sum fingu meg at hugsa um, hvussu tað er statt við happing í skúlunum í dag – ella um happing sum heild.
Nógv átøk hava verið, sum uttan iva hava fyribyrgt happing, men tað slepst ikki undan, at happing fer fram og allarhelst altíð fer at vera ein partur av gerandisdegnum hjá menniskjum – ikki bert í skúlunum, men eisini á arbeiðsplássum, í nærumhvørvum, í smáum samfeløgum og so framvegis.
Eg kom í tankar um eina veruliga hending, sum fór fram fyri nøkrum árum síðan. Eitt barn skifti bústað og harvið eisini skúla, og meðan foreldrini í langa tíð livdu í góðari trúgv um, at hetta barnið treivst í skúlanum, var tað als ikki soleiðis, tí barnið upplivdi ágangandi happing. Happing, sum einamest gekk fyri seg til og frá skúlanum og í skúlanum. Hetta fekk ein bráðan enda, tá barnið ikki tímdi fleiri álop og sløg, men valdi at sláa aftur. Tástani kom vend í. Hví sá og merkti ongin nakað, ber so til at spyrja!
Happing finst ikki bara í tí fysiska umhvørvinum, men eisini á sosialu miðlunum, sum áðurnevnda sjónvarpsrøð eisini vísti. Tá eg herfyri fekk møguleikan at hava nakrar tímar saman við einum flokki um happing á netinum, fann eg útav, at ikki allir næmingar eru tilvitaðir um ymisk mørk og tíansheldur ikki, at happing ikki einans gongur fyri seg í sjónligum støðum, so sum í skúlagarðinum, men at sosialu miðlarnir eisini eru eitt stað, har happing fer fram. Hetta vóru áhugaverdir og mennandi tímar fyri meg, og umframt tað eisini er gott at fáa eina breiðari fatan av, hvussu tílík átøk eru skipað.
Seinastu árini havi eg tvær ferðir upplivað, at persónur er komin til mín við umbering, tí viðkomandi hevur verið við til at happa meg, tá eg gekk í fólkaskúlanum. Hóast foreldur míni eisini hava mint meg á okkurt, so minnist eg satt at siga ikki, at eg havi verið happað, tí soleiðis havi eg ikki kent tað. Júst hetta seinasta er faktiskt rættiliga áhugavert. Kanska hevur tað okkurt við mótstøðuføri hjá einum menniskja at gera! Eg veit ikki, men ætli mær so avgjørt at finna fram tilfar, lurta og spyrja, so eg kann gerast klókari upp á hetta, sum nú er vorðið ein partur av mínum arbeiðslívi sum lærari.
Menniskju kunnu hava lyndi at favorisera; at geva fyrimunir, at taka framum. Vit klára best upp við summi, og tað er ein erlig søk, tí vit skulu helst liva okkara lív, har vit hava tað best og saman við teimum, vit hava tað best saman við. Men vit skulu eisini læra at rúma.
Nú nærkast summarfrítíðin, og áðrenn vit vita av eitt nýtt skúlaár. Eg gleði meg til bæði – og í hasari raðfylgjuni, skal leggjast afturat. Vónandi steðga vit ongantíð at lurta, hyggja, hugsa, merkja, siga okkara meining og um neyðugt tala at - ikki bara um alt og onki, men tá tað gevur meining, og tá tað er neyðugt.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Røða, sum Magnus Rasmussen, løgtingsmaður, helt í Rituvík á Rituvíksdegnum 26. mai 2018.
Góðu rituvíkingar og øll onnur, sum møtt eru her í dag.
Sum nokk flestu vita, so er Rituvík niðursetubygd og frásøgn er, at Per og Nicolina fóru til Rituvíkar jólaaftan í 1873 – Per var 22 ára gamal og Nicolina var 19. Síðani legðist afturat og sjey hjún komu skjótt eftir hetta, og verða hesi átta hjúnini roknað sum fyrstu niðursetufólkini í Rituvík.
Í dag - skjótt 145 ár eftir at búseting varð á fyrsta sinni í Rituvík - búgva 285 fólk í bygdini.
At fólk valdu at seta seg niður í Rituvík, tað skilja vit væl. Her er frítt og vakurt, her er fruktagott, her er stórt uppland, her eru góðir torvheiðar og her er stutt út á fiskileið. Hetta eru alt viðurskifti, sum vóru av størsta týdningi fyri at liviligt kundi verða í eini bygd. Men, vit sum livað í dag, vit duga ikki at ímynda okkum, hvussu tað hevur verið at sett seg niður í Rituvík – úti í óbygdum – og á veruligum brimplássi. Alt skuldi veltast upp úr nýggjum, garðar skuldu laðast, vegir at ganga eftir skuldu gerast, byggjast skuldu hús, neyst, sodnhús og myllur, umframt so mangt annað var gjørt, sum skuldi til fyri at lívbjarga sær. Nevnast kann, at fiskurin sum kom upp á land var borin heim í Heiðar, og vóru tað oftast konurnar, sum bóru tungu leyparnar við fiski heim í Heiðar, og leyparnir vóru so fyltir við vøru aftur til Rituvíkar – tiltiknar raskar og sterkar konur úr Rituvík.
Konurnar stríddust sanniliga. Tær hildu hús og tóku sær av øllum tí, sum hartil hoyrdi og nakað væl afturat. Eisini fingu hesi átta niðursetuhjúnini ikki færri enn 65 børn, t.v.s. 8 børn í meðal pr. húski – tað var ikki smávegis at taka sær av hjá hesum konum.
At forfedrar tykkara í Rituvík hava verið sera raskir og dugnaligir, tað er sjón fyri søgn.
John Reid Bjartalíð úr Klaksvík gav út í 1991 bókina “Á gomlum gøtum og yngri”, og í bókini stendur frásøgn eftir Kristian Hansen, Kristian á Kinn í Lamba, um ein útróðrartúr, sum rituvíkingar gjørdu í 1904. Haldi hendan frásøgn vísir væl, hvussu raskir forfedrarnir hava verið. Brot úr frásøgnini sigur:
Rituvíkingar fóru norð á Hav. Veðrið var gott. Teir royndu dagin á tamb á Norðhavinum og fingu ein sámiligan fiskidag.
Tað var ikki óvanligt tá í tíðini, at rituvíkingar og lambamenn avreiddu í Mikladali ella í Oyndarfirði fyri at vera nærri við at fara avstað aftur dagin eftir, teir vóru altíð væl móttiknir at fáa sær ein blund hjá góðum fólki í báðum bygdunum. Men soleiðis var ikki hesa ferð.
Tá snørini vóru inndrigin, og fiskidagurin á Norðhavinum var av, varð farið til ára at rógva tann langa teinin av Norðhavinum og til Rituvíkar. Hetta var í 1904, ein góðan várdag, at rituvíkingar vóru á Norðhavinum við seksmannafari.
Ein onnur frásøgn er um skyldmannin hjá mær, Sørin Lamhauge, sum var giftur við Amaliu. Tey vóru triðju hjúnini, sum búsettust í Rituvík.
Frásøgnin sigur:
Sørin gekk á fjall hjá bróður sínum Joen Magnusi, sum var bóndi í Lamba. Hetta var bæði á vári og heysti. Sagt verður, at Sørin altíð var fyrsti maður á morgni, og tað kom fyri, at hann purraði bóndahjúnini út, so tíðliga var hann í Lamba, sjálvt um hann hevði gingið allan vegin úr Rituvík eftir varðagøtuni sjálvandi. Tá fjalldagurin var av á heystardegi, so fór Sørin leiðandi við fjalllambinum eftir varðagøtuni aftur til Rituvíkar. Ikki so sjáldan vildi lambið ikki ganga, men so bant Sørin lambið og tók tað á nakkan og bar tað til húsar í Rituvík. Á heystardegi er dagurin stuttur, so mangan kom hann ikki at húsum fyrr enn í myrkrinum. So aftur á fjall næsta morgun og helst at purra bóndahjúnini út eisini.
Hvat skulu vit siga til hetta, sum okkara forfedrar – kvinnur og menn – hava megnað upp gjøgnum tíðirnar? Eg undrist stórliga, at tey megnaðu hetta, men tað gjørdu tey altso, og tað eiga tey stóran heiður og tøkk fyri.
Um vit ímynda okkum, at rituvíkskonur í dag skuldu borið leypar fullar av fiski heim í Heiðar og fyltar av vøru yviraftur til Rituvíkar, samstundis sum menninir róðu allan vegin á Norðurhavið ella bóru eitt gott lamb á nakkanum úr Lambatúni til Rituvíkar, so lysti meg at sæð, hvussu standurin hevði verið eftir lokið dagsverk. Sjálvandi veit eg ikki, men tað hevði ikki undrað meg, um ikki fleiri av hesum høvdu brúk fyri at fáa nakrar viðgerðir frá fysioterapeuti ella møguliga eina læknaváttan til sjúkramelding, tí kroppurin var overvaður allur, sum hann var. Fysioterapi og læknaváttanir kendu gomlu rituvíkingarnir einki til.
Hvør bygd hevur sín uppruna, sína mentan og síni sereyðkenni, sjálvt í einum lítlum landi sum Føroyum og tí eisini her í Rituvík. Upprunin, mentanin og sereyðkennini koma ikki eftir einum degi, men eru ein tilgongd gjøgnum nógv ár. Hetta saman við arvi/genum myndar tykkum, sum rituvíkingar – also arvur/genir og umhvørvi evna okkum líkasum til tey menniskju, sum vit nú einaferð verða.
Spurningurin er av og á frammi, hví neyðugt er at kenna søguna?
Heilar bøkur eru skrivaðar um hetta evnið, men tað stutta svarið er, at tað er gott at kenna sínar røtur. Men hví er tað gott at kenna sínar røtur kundi eg so hóskandi spurt? Eg hugsi mangan, at so nógv verður tosað um globalisering, og vit eru øll vitni til og eru eisini partur av hesi globalisering á so mongum økjum. Her hugsi eg tað soleiðis, at skulu vit standa okkum í globaliseringini – bæði sum einstaklingar, sum bygd og sum samfelag, so mega vit hava eina trygga grund at standa á – eitt fundament kundu vit sagt. Her er tað, at um vit ikki kenna okkara røtur/okkara uppruna/okkara mentan og eru grundfest í hesum, so kundi væl hent, at vit ikki koma at standa í hesum meldrinum. Tí vil eg siga tað soleiðis, at tað ongantíð upp gjøgnum tíðina hevur verið so neyðugt sum nú, at kenna søguna -sín uppruna.
Søgan um Rituvík og rituvíkingar er ein søga um eina av yngru bygdunum í Føroyum, men samstundis ein søga, sum tíðiliga vísir, at tey, sum undan eru farin so sanniliga hava lagt alla orku í, at bygdarfólkið skuldi hava tað gott og eisini trívast – bæði smærri og størri tøk eru tikin gjøgnum árini. Rættiliga stór tøk hava eisini verið tikin av bygdarfólkinum, og kundi eg m.a. nevnt skúlan, sum kom í 1899, missiónshúsið, sum kom í 1935 og kirkjuna, sum kom í 1955.
Um vit so flyta okkum fram í nýggjari tíð – eina tíð, sum eg sum smádrongur minnist og upp til dagin í dag, so hevur Rituvík og rituvíkingar fleiri ferðir gjørt seg galdandi – í Føroyum og eisini uttanlands.
Um eg taki nøkur fá dømi, so komi eg at hugsa um:
• Eggvirkið, sum byrjaði í 1972 og sum í 1978 hevði 38.000 hønur, sum vurpu 26.000 egg. Eggvirkið var tá Føroya longsta hús eisini. Tá var lag á manni at koyra yvir til Rituvíkar og fáa sær nakrar hønur til matna, tá nýggjar vórðu settar við. Eggvirkið helt á í eini 15 ár.
• Rituvíkingurin Anton Olsen, sum skipari á Claru Mærsk í 1975, bjargaði uml. 4.000 vietnamesarum frá søkkandi skipi í Suðurkinesiska havinum. Hetta var eitt bragd, sum frættist víða um lond, og sum hann er heiðraður fyri, bæði í Føroyum og uttanlands.
• Týskir, brotnir bilar, vórðu innfluttir til Rituvíkar og vórðu gjørdir í besta stand aftur og síðani seldir. Hetta var nýbrot í Føroyum og var hetta í áttatiárunum.
• Minkafarmur var eisini í eina tíð, frá seinast í áttatiárunum til fyrst í nítiárunum. Minkar kunnu verða vandamiklir, men skinnið er vakurt, og dýrt er tað at keypa
• Elsti systkinaflokkur í heiminum er ættaður úr Rituvík. Tey 12 systkini fóru væl upp um tey 1.000 árini tilsamans, so her eiga rituvíkingar eitt heimsmet, saman við einum øðrum eisini, har Bogi Olsen, ofta nevndur Bogi hjá Diktusi, gjørdist heimsmeistari í inniróðri fyri fáum árum síðani.
Annars, so varð Mærsk Mc-Kinney Møller var einaferð spurdur, hvussu hann hevði borið seg at við at blíva so gamal, og eisini, hvussu hann hevði borið seg at við at síggja so væl út – hann hevði vakran og snøggan kropp má sigast. Hann svaraði stutt, at hann hevði havt tvær meginreglur í sínum langa lívi og tær vóru:
1. At eta so mikið til hann ikki føldi svongd meira, og tað er ikki tað sama sum at eta seg mettan.
2. At røra seg í minsta lagi ½ tíma hvønn dag – eisini tá eingin hugur var til tað
Nú veit eg ikki, hvørjar meginreglur Olsen-systkini hava og hava havt fyri at blíva so gomul, men hesar báðar meginreglurnar hjá Mærsk Mc-Kinney Møller eru nokk verdar at geva gætur fyri okkum, sum liva í dag. Eitt sum upptekur fólk rættiliga nógv í dag er júst hetta, at vera væl fyri, og í hesum eru rituvíkingar nokk einki undantak.
Latið okkum so koma til dagin í dag.
Krossmessan er farin afturum og tjøldrini hava fult reiður, fyrsti summardagur var í gjár, lembingin er við at vera av á hesum sinni, eplini eru komin í jørðina, ljóst er langt út á kvøldarnar, tað sprettur og spírar, vit hoyra fuglasang, ja alt hetta ber boð um, at summar er í Føroyum – ja, summar er eisini í Rituvík í dag.
Summarið ger nakað við okkum menniskju. Eftir ein langan og ofta strangan vetur, so kemur várið, sum so líðandi førir okkum inn í ljósa og lýggja summarið. Ljós og lýðka eru balsam fyri okkum mennisku – bæði til likams og sálar.
Vit kenna øll hetta, hvussu ljós og lýðka ávirka okkum positivt. Vit fáa hug og orku til at fara út um at taka hond í ymiskt uttanum húsini, vit fáa hug og orku at fara ein túr í hagan, vit fáa hug og orku at fara á flot ella á seiðaberg, vit fáa hug og orku at stuttleika okkum uttandura, ja eg kundi hildi fram at reksa upp, hvat vit fáa hug og orku til, tá summar er. Samanspælið millum okkum menniskju og so náttúruna, tað er ikki at taka feil av og sæst eina best um summarið, har vit úti í náttúruni og í frískari luft løða upp til ta myrku tíðina av árinum. Alt er so vísiliga innrættað, tað má sigast!
Í Rituvík hava tit hug og orku til at skipa fyri einum bygdardegi – einum degi, har tit eisini gera brúk av ljósinum og lýðkuni við nógvum ymiskum tiltøkum, har fleiri av tiltøkunum ganga fyri seg úti í frískari luft. Hesin bygdardagurin er eisini ein familjudagur, har hugsað verður um familjuna, soleiðis at okkurt er til øll – bæði til gamans og álvara. Hetta er óført!
Vit mennisku eru eisini ein sosialur skapningur, sum ynskir at koma saman. Fyrr í tíðini var bygdarlívið soleiðis skipað, at familjan og bygdarfólkið var saman um hetta ymiska, sum t.d. útróður, hoygging, velting og torvskurð. Orsøkin var ikki bert tí, teimum dámdi at vera saman, men eisini tí, at tey høvdu brúk fyri hvørjumøðrum – kundu ikki vera hvønn annan fyriuttan. Í dagsins samfelag er alt vorðið meiri individualiserað, og tað ger, at hvør einstakur - meiri ella minni - sjálvur tekur sær av hesum ymiska, tí tað ber til. Men við hesi individualisering missa vit sosiala felagsskapin, sum vit hava tørv á.
Her er tað, at bygdardagurin í Rituvík er eitt gott tiltak, sum eggjar fólki í øllum aldri at koma saman at gera nakað í felag og saman hugna og stuttleika sær. Ein slíkur bygdardagur er eisini við til at styrkja samanhaldskraftina í bygdini, kraftina sum bindur tykkum sum bygdarfólk saman og sum lyftir upp og er við til at gera tykkum til eina homogena(einsháttaða) eind – eina bygd, sum stendur saman. Og hesum hava allar bygdir brúk fyri.
Við tøkk til tykkum sum fyriskipa bygdardagin í Rituvík í ár og við ynski um ein góðan og gevandi bygdardag fyri øll, sum koma til Rituvíkar í dag, so er bygdardagurin hervið settur.
Takk fyri!


text:
TB vant burturúr FC Suðuroy
TB | 15/06/12
Hjá TB hevur gingið rættuliga gott í Effodeildini higartil. Teir hava skapt sær ein veruligan varða, inni við Stórá í Trongisvági, og tað hevur rokkið til fleiri sera góð úrslit. Ónskvøldið vóru grannarnir úr FC Suðuroy á vitjan, og hevur tað gingið gott hjá TB higartil, so er støðan hjá gestunum ørðvísi. Teir høvdu, undan oyggjabrakinum, bert fingið trý stig á kontuna, og bert skorað trý mál í 11 dystum. Tað lá tí í luftini, at TB fór at vera við yvirvág, og tað hendi so sannuliga eisini. TB vann ein sera greiðan og væl uppibornan 3-0 sigur, sum ikki var eitt einasta mál ov lítil.
Munur sást beinanvegin
Tað gingu ikki meira enn 15 sekund, so fekk TB longu sín fyrsta risa málmøguleika, sum onkursvegna ikki gav mál. Gilli Sørensen, sum skuldi vísa seg, at vera sera væl upplagdur, slapp inn um bakkin í vinstru síðu, haðani hann legði eitt frálíkt innlegg, beint á bollan á Bojan, sum var komin at standa væl fyri, inni í brotsteiginum. Bojan var tó ikki nóg klárur, og skallarin fór tí, argandi, framvið handaru stong, til stórt lættilsi fyri gestirnir.
Trýstið, sum TB fekk, tíðliga í dystinum, vardi í veruleikanum allan dystin, við einkultum brotum, har bólturin einamest var á miðjum vølli. Tað kann nevnast, at hagtølini frá fyrra hálvleiki, fyri skot á mál, vóru 11-0 til TB. Av hesum 11 møguleikunum, vóru teir flestu heilt stórir, og avgjørt meira enn tann eini, kundu lættliga enda í málinum. Bojan Timic, Gilli Sørensen, Dan Mortensen og Igor Grkajac, brendu allir heilt stórar møguleikar gjøgnum fyrsta hálvleik, og serliga Igor var øðiliga tætt við. Meira enn tað eina málið bleiv tað tó ikki til, teir fyrstu 45 minuttirnar, og tað skoraði Bojan Timic, tá hann varð settur at taka sær av brotsparki, sum Dan Mortensen vann sær, eftir enn eitt uppspæl úr høgra borði.
Panenka stílur yvir Bojan
Antonin Panenka var tann fyrsti, sum royndi seg við at lobba bóltin í mál, frá brotsparksblettinum, og hetta var í EM finaluni í 1976, tá Kekkoslovakia møtti Vestur Týsklandi. Panenka var seinasti skjúttin í brotsparkskappingini, sum var tann fyrsta brotsparkskappingin í einari EM finalu. Skoraði hann, kundu Kekkoslovakia vinna EM, so trýstið má hava verið øðiligt. Ísakaldur, og sera troyttur, gjørdi Panenka seg kláran, og lobbaði síðani hegnisliga mitt í málið, uttan nakran møguleika hjá Sepp Maier at bjarga. Sepp hevði tveitt seg til vinstru, og kundi bara liggja og hyggja, meðan fótbóltsheimurin undraðist og fagnaðu hendan nýggja mátan at taka brotspark. Líka síðan, hava túsundtals leikarar roynt at gera Panenka kynsturið eftir, og mangir hava eisini klárað tað, men sera nógvir hava ikki.
Bojan Timic hjá TB er nú ein av teimum, sum eisini hava roynt tað, og sera sera menlíkt málinum hjá Panenka, setti hann bóltin framvið Stanislav Kuzma, sum eins og Sepp Maier, bert kundi undrast yvir frekleikan hjá skjúttanum. Gleðin á heimaáskoðarunum var sjálvandi sera stór, og tað var tann perfekta støðan at fara til hálvleiks við. Málið kom eftir 33 minuttir.
Sama gongdin eftir steðgin
Eins og í fyrsta hálvleiki, setti TB seg fullkomuliga á dystin frá byrjan, og bert 11 minuttir eftir steðgin, kundi Dmitrije Jankovic leggja aldursforsetan á odda 2-0. Málið kom eftir frálíkt frísparksinnlegg úr høgru, sum Gilli Sørensen hamraði innfyri. Krútsterki serbiski verjuleikarin hjá TB, Dmitrije Jankovic var tann fyrsti, sum náddi bóltinum, frammanfyri Sasa Kolman, sum royndi at verja fyri. Høvdið á Dmitrije rakti bóltin stak væl, og málverjin, Stanislav, kundi onki gera, tá bólturin kom við øðiligari ferð móti honum. Málið var sera vakurt, og trekti síðstu tonnina, úr tannleysu gestunum.
Sterki verjuleikarin hevur nú skotið tvey mál í Effodeildini í ár, og er tískil ikki bara ein fongur í verjuspælinum, har hann annars hevur funnið eitt sera gott stev, saman við Óla Johannesen.
FC Suðuroy royndu at svara aftur
Eftir 2-0 málið hjá TB, royndu gestirnir at svara aftur, við at flyta meira fólk fram við. Men alt ov ofta var talan um, at menn ikki heilt trúðu uppá, at teir kundu sleppa inn um verjuna. Hendinga ferð komu teir nær við, men ikki fyrr enn langskotið hjá Inga Poulsen, tá 75 minuttir vóru leiktir, sum smeyg sær eitt vet uttanvert stongini, kom líkinda trýst frá gestunum. Nakrar ferðir komu teir til góðar støður, men seinasta sendingin bleiv óneyv, og tí spurdist onki burturúr. Reidar D. Joensen, sum kom inn fyri John T. Poulsen, tá sjey minuttir írsetaðu, fekk tann størsta møguleikan hjá gestunum. Undir trýsti, fekk hann vent sær kvikliga, og sent eitt flatt skot móti málinum. Ivan var tó vakin, og blakaði seg. Í skotstøðuni, gleið Reidar, so kanska hann kundi hava minkað um munin, um hann ikki var gliðin. Hvussu er og ikki, so broyttist støðan ikki, og tá innskifti Poul Ingason so eisini skoraði við sínari fyrstu nerting á bóltin, varð ljósið sløkt, og hurðin stongd.
Poul var júst komin inn fyri Hanus Mortensen, sum fekk ein snudd, eftir samanbrest, og tá Igor Grkajac sendi eina framúr sending innfyri, hevði Poul ta neyðuga kølni, til hegnisliga at skalla bóltin framvið Stanislav, og í síðunetið. Útskiftingin eydnaðist framúr væl, og Poul blívur við at imponera alt og øll. Einans 16 ára gamla stórtalentið bankar av álvara á dyrnar, til at fáa fast pláss, og fær tað eisini skjótt. Men tað eru nógvir um boðið, og heldur hann fram við sínum góðum taktum, verður tað ikki long tíð, til Poul sæst meira regluliga. Málið var tað triðja hjá Poul higartil, tvey í Effodeildini, og so einsamalla málið móti HB, í steypakappingini.
HAGTØL
Effodeildin – 12.umfar
Víkingur-NSÍ 1-1 (0-1)
0-1: Jann Martin Mortensen (34.)
1-1: Fritleif í Lambanum (51.)
TB-FC Suðuroy 3-0 (1-0)
1-0: Bojan Timic (33.) (br.)
2-0: Dmitrije Jankovic (56.)
3-0: Poul Ingason (87.)
EB/Streymur-ÍF 2-1 (0-0)
1-0: Levi Hansen (70.)
2-0: Gert Hansen (81.)
2-1: Lesi Hansen (90.) (s.m.)
KÍ-B68 3-0 (2-0)
1-0: Páll A. Klettskarð (33.)
2-0: Heðin á Lakjuni (45.)
3-0: Páll A. Klettskarð (55.)
B36-HB 1-0 (0-0)
1-0: Dánjal Rói Olsen (64.)


text:
Heim » Kommunalt
Skatturin lækkar í Klaksvík
Fólk í Klaksvík kunnu gleða seg um at gjalda minni í kommunuskatti, næsta ár.
Klaksvíkar Býráð er farið undir at viðgera fíggjarætlanina fyri 2012, og við í viðgerðini er ætlanin at lækka kommunuskattin við einum hálvum prosentstigi. Tá Klaksvíkar kommuna fyri nøkrum árum síðani samtykti at byggja ellisheim, kravdi Fíggjarmálaráðið, at kommunan hækkaði skattaprosentið.
Tað hevur gingið somikið væl í Klaksvík seinastu árini, at nú ber til at lækka skattaprosentið aftur, niður í 21,75 prosent, sigur Gunnvá við Keldu, borgarstjóri.
Hvussu verður gjørt í Fuglafirði?
Fuglafjarðar kommuna hækkaði eisini skattaprosentið við einum prosentstigi, við tí greiðu grundgeving at peningurin – allur sum hann varð – skuldi nýtast til byggjan av ellisheimi.
Kontoin til ellisheim er í dag skrall tóm, men framvegis verður hækkaða skattaprosentið tikið frá borgarunum. Spennandi verður nú at síggja hvussu verður gjørt við hetta skattaprosent, nú nýggj fíggjarætlan verður snikkað til.
Vit borgarar spyrja nú:
Ætla tit – kommunu polittikarar í Fuglafirði – at vísa somu ábyrgd, sum teir í Klaksvíkini gera ——-ella hvat skulu vit vænta okkum?


text:
Gardasjógvurin, Italia
Størsta vatnið í Suðurevropa liggur í einum stórslignum fjallalendi. Ein frítíð við Gardasjógvin er balsam fyri likam og sál.
Ert tú á norðara partinum har fjøllini standa steyrrætt ella á sunnara partinum har vínmarkirnar strekkja seg so langt eygað sær, so er útsýnið heilt fantastiskt. Vitjið eitt nú býin hjá Romeo og Juliu, Verona ella romantiska Venezia við sínum gondolum – útferðirnar eru ómetaliga nógvar í tali.
Tað er lætt at koyra úr Hirtshals til Gardasjógvin. Motorvegur er allan vegin úr Hirtshals til Týsklands og víðari gjøgnum Eysturríki til Italia. Teinurin tekur einar 16 tímar at koyra í einum.


text:
Nærindis Kruger National Park, sum liggur í landslutunum Mpumalanga og Limpopo í Suðurafrika, varð ein persónur álopin og dripin av einum flokki av leyvum, tað skrivar AFP-tíðindastovan.
Persónurin var eftir øllum at døma veiðusníkur. Restinar av líkinum vórðu funnar í eini privatari park í norðrara partinum av Limpopo, har ólóglig veiða av djórum gerst alsamt meira vanlig.
- Tað tykist sum, at veiðusníkurin veiddi í parkinum, tá ein flokkur av leyvum lupu á og drupu hann. Tær ótu nærum allan kroppin, og lótu bert høvdið og nakrar restir liggja eftir, sigur ein talsmaður við løgregluna í Limpopo, Moatshe Ngoepe, við AFP.
Ein veiðuriffla varð funnin á staðnum leygarmorgunin. Løgreglan er í holt við at eyðmerkja offrið.
Nevnast kann, at í fjør vórðu fleiri leyvur funnar eitraðar í sama landsparti, har høvd og labbar vórðu sagað av. Leyvukropslutir verða brúktir medisinskt.